19
(Algernon as retira vers il chamin.)
JACK. Oh. My one darling.
GWENDOLEN. L’expressiun da la fatscha da mia mamma d’eira uschea ch’eu
pens cha no nu‘ns pudaran mai maridar. Ma eir sch’ella ans impedischa da gnir
ad esser hom e duonna, eir sch’eu marid ad ün oter, a plüs oters, quai nu pudarà
mai müdar alch vi da mia eterna affecziun per tai.
JACK. Chara Gwendolen.
GWEDOLEN. L’istorgia da tia derivanza romantica  - cha mia mamma m’ha
quintà cun commentars plain tössi – quell’istorgia m’ha commossa
profuondamaing. Teis nom, Earnest, ha üna fascinaziun irresistibla. La
simplicità da teis caracter at renda exquisitamaing inexplichabel. Co es tia
adressa sül pajais?
JACK. The Manor House, Woolton, Hertfordshire.
(Algernon ha tadlà cun attenziun e  nota l’adressa, riond, sülla mandschetta.
Lura piglia‘l pro l’urari  e til consultescha.)
GWENDOLEN. La colliaziun tras posta es buna, quai suppuona. I pudess esser
necessari da far ün pass disperà. Quai dumonda natüralmaing ponderaziuns fich
seriusas. Eu at scrivarà mincha di.
JACK. Chara Gwendolen.
GWENDOLEN. Quant lönch stast a Londra?
JACK. Fin lündeschdi.
GWENDOLEN. Bun, Algy. Tü at poust volver, uossa.
ALGERNON. Grazcha. Eu m’ha fingià vout.
GWENDOLEN. Tü poust eir sclingir pel servitur.
JACK. Darling. Eu at das-ch bain cumpagnar fin pro la charrozza.
GWENDOLEN. Fich jent.
JACK (vers Lane chi cumpara  güst). Eu cumpogn a Miss Fairfax fin pro la
charrozza.
LANE. Yes, Sir.
(Jack e Gwendolen partan. Lane preschainta ad Algernon ün plateau cun
chartas, probabelmaing quints, perche Algernon guarda be las bustas e tilla s-
charpa lura sainza divrir).

L-WIL 1-5_Earnest versiun Sent_(vl) y


20
ALGERNON. Ün magöl sherry, Lane?
LANE. Yes, Sir.
ALGERNON. Daman vegna a bunburyrisar.
LANE. Yes, Sir.

Tenda

Seguond act

Curtin dal Manor House, Woolton, Hertfordshire. Üna s-chala da crap grischa
maina pro la chasa . Il curtin  es a la veglia, plain rösas. Stagiun: lügl. Suot ün
taisch, pultrunas da strom ed üna maisa plain cudeschs.
(Miss Prism sezza a maisa. Cecily es davovart ch’ella bogna las fluors.)

MISS PRISM. Cecily. Sia grammatica tudais-cha es sün maisa. Ch’Ella driva
Seis cudesch a la pagina quindesch. No repetin amo üna jada la lecziun dad her.
CECILY (vain nanpro manifestamaing plan).  Eu nun ha jent tudais-ch. Quai
nun es üna lingua dezainta ed agreabla. Davo üna lecziun da tudais-ch guard eu
oura tuot sfatta.
MISS PRISM. Chara matta. Ella sa bain cha Seis avuà dà grond pais al fat
ch’Ella survegna ün’educaziun vasta e multifaria. Her, avant co ch’el es parti per
Londra, ha’l discurri da Seis tudais-ch. Schi, in fuond esa uschea ch’el discuorra
adüna cun grond pisser da Seis tudais-ch, cur ch’el parta per Londra.
CECILY. Meis char Uncle Jack es adüna terribelmaing onest. Minchatant è’l
uschè onest ch’eu am dumond sch’el nun es forsa dal tuot frisch.
MISS PRISM (as drizza sü). Seis avuà es frisch e san e gioda sandà. Eu nu
cugnuosch ad ingün chi fa seis dovair cun ün sen da respunsabiltà plü grond co
el.
CECILY. Eu suppuon cha perquai fetscha’l üna tschera uschè lungurusa cur cha
no trais eschan insembel.
MISS PRISM. Cecily. Ella nu das-cha invlidar il pisser continuant ch’el ha dad
avair per quel pover disfurtünà chi‘d es seis frar.

L-WIL 1-5_Earnest versiun Sent_(vl) y


21
CECILY. Be cha Uncle Jack invidess qua o là a quel pover disfurtünà chi’d es
seis frar da gnir qua pro no. Forsa cha no vessan üna buna influenza sün el, Miss
Prism. Eu sun sgüra ch‘ Ella nu vess la minima difficultà. Ella sa tudais-ch e
geologia e quellas robas fan impreschiun als homens. (As metta vi da seis diari.)
MISS PRISM (dond dal cheu) Quai es difficil cun quel caracter debel e
fallatschus. Eu gnanca nu sun sgüra sch’eu vess il giavüsch da til influenzar e
megldrar. Ch’Ella metta uossa d’üna vart Seis diari, Cecily. Eu nun incleg
propcha brich perche ch’Ella maina ün diari.
CECILY. Eu main ün diari per notar las müravgliusas secretezzas da mia vita.
Eu tillas stögl metter in scrit, uschigliö invlidessa forsa tuot.
MISS PRISM. Mia chara Cecily. La memoria es il diari cha no portain cun no
mincha di.
CECILY. Ma pel solit registresch’la chosas chi nu sun mai capitadas o chi nu
pudessan mai capitar. Eu sun da l’avis cha la memoria sia la cuolpa per tuot
quels romans in trais toms.
MISS PRISM. Ch’Ella nu discuorra cun ün tal spredsch dals romans da trais
toms, Cecily. Eu svess n’ha eir scrit ün in meis giuvens dis.
CECILY. Es quai propcha uschea, Miss Prism. Ella es propcha admirabelmaing
intelligiainta. Spranza cha seis roman nun haja ün happy-end. Romans cun
happy-end am deprimischan.
MISS PRISM. Ils buns finischan bain. Ils noschs mal.
CECILY. Quai po esser. Ma quai am para listess fich ingüst. Es Seis roman gnü
stampà?
MISS PRISM. Malavita brich. Il manuscrit es i a perder. (Cecily muossa
stupefacziun.) Tscha. Ans mettain vi da la lavur!
CECILY (riantada). Eu vez güsta al dr. Chasuble gnond vers nossa chasa.
MISS PRISM (sta sü e til va incunter). Dr. Chasuble. Quai am fa plaschair. (Il
plavan  Chasuble cumpara.)
CHASUBLE. E co es Seis stadi da sandà Miss Prism? Eu speresch ch’Ella as
sainta bain.
CECILY. Miss Prism s’ha güsta plonta ch’Ella haja ün zich mal il cheu. Eu crai
ch’üna pitschna spassegiada cun El aint in nos curtin tilla pudess far bain.
MISS PRISM. Cun permiss. Cecily. Eu nun ha dit gnanc’ün pled sur da mal il
cheu.

L-WIL 1-5_Earnest versiun Sent_(vl) y


22
CECILY. Schi. Eu sa. Chara Miss Prism. Ma eu n’ha m’inaccorta
instinctivmaing ch’Ella vaiva mal il cheu.
CHASUBLE. Eu sper, Cecily, ch’Ella nu sia distratta.
CECILY. Schi. Quai suna.
CHASUBLE. Curius. Sch’eu vess la furtüna dad esser il scolar da Miss Prism,
eu crai ch’eu spettess cun brama sün mincha pled chi vain fuormà da seis lefs.
(Miss Prism fa ögliuns.) Eu n’ha dovrà ün purtret, eu n‘ha discurri in möd
metaforic. La metafra vain da l’apicultura (el dà üna sbussiada.) Mr. Worthing
nun es amo tuornà da Londra, suppuona.
MISS PRISM. No til spettain il plü bod per lündeschdi davomezdi.
CHASUBLE. Natüralmaing. El passainta la dumengia plü co jent a Londra. El
nu tocca pro quels umans chi nun han ün oter böt co quel co da’s divertir. Da
quai ch’eu n‘ha pudü gnir a savair tocca quel esser disfurtünà chi’d es il frar da
Mr. Worthing pro quella spezcha dad umans. (cun ün inclin). Eu tillas vezzarà
sgüra a tuottas duos in occasiun dal cult divin da quista saira.
MISS PRISM. Eu pens, char sar plavan, ch’eu vegna listess a far amo duos pass
cun El. Eu constatesch ch’eu n’ha propcha mal il cheu. Üna spassegiada es forsa
il meglder remeidi.
CHASUBLE. Cun plaschair, Miss Prism, cun grond plaschair. Forsa pudaina ir
fin pro las scoulas e tuornar.
MISS PRISM. Quai füss üna delizcha. Cecily, ch’Ella legia intant las passadas
cha no trattain aint il cudesch sur da l‘economia publica. Ella po laschar oura la
part sur da la svalütaziun da la rupia. Quai tilla pudess schoccar. (Ella va cul dr.
Chasuble tras il curtin per ir a spass.)
CECILY. Cha’l diavel e l‘economia publica! Geografia dal tonder! Schmaladi
tudais-ch!
(Merriman cumpara cun üna carta da visita sül plateau.)
MERRIMAN. Mr. Earnest Worthing vain directamaing da la staziun. El ha cun
sai tuot seis bagagl.
CECILY (piglia in man la carta da visita e legia). „Mr. Earnest Worthing, B.4
The Albany, London“.  Il frar dad Uncle Jack. Ha’L dit ad el cha Mr. Worthing
es amo a Londra.
MERRIMAN. S’inclegia, Miss. El paraiva fich dischillus. Eu til n’ha comunichà
ch’Ella e Miss Prism sun our in curtin. El ha dit ch’el Tilla less verer
absolutamaing ün mumaint, be suletta.

L-WIL 1-5_Earnest versiun Sent_(vl) y


23
CECILY. Ch’El giavüscha a Mr. Worthing da gnir nan a qua. Forsa stuvess El
güst far pront üna stanza.
MERRIMAN. S’inclegia, Miss (Merriman va aint in chasa).
CECILY. In tuot mia vita nun haja amo mai gnü da chefar cun ün uman nosch.
Eu n’ha propcha la pel giallina. Co guardarà’l oura? Guardarà’l oura sco tuot
tschels? (Algernon cumpara, da buna glüna ed amiaivel). Propcha.
ALGERNON (doza seis chapè). Ella es dimena mia pitschna cusdrina Cecily,
nun esa?
CECILY.  Curius. El as sbaglia magari da gröss. Eu nu sun pitschna. Al cuntrari.
Eu crai ch’eu sia extraordinariamaing gronda per mia età. (Algernon es magari
stut.) Ma eu sun propcha sia cusdrina Cecily. Ed El es – sco chi resorta da Sia
carta da visita - il frar da meis Uncle Jack, dimena meis cusdrin Earnest - meis
cusdrin Earnest,  schlaschà e corrupt.
ALGERNON. Ma na. Per var da Dieu. Eu nu sun ni schlaschà ni corrupt. Chara
cusdrina Cecily, Ella nu sto crajer ch’eu sia ün nosch.
CECILY. Sch’El nun es ün nosch, schi ans ha’L ingionats, a no tuots,  in ün
möd absolutamaing impardunabel. Eu sper fich ch’El nu maina üna vita dubla e
ch’El fetscha be uschea sco sch’El füss schlaschà e corrupt, intant ch’El, in
realtà, es ün uman absolutamaing paschaivel.
ALGERNON (tilla guarda da quai stut). Ooo. Eu sun natüralmaing stat ün pa
malponderà.
CECILY. Interessant da dudir.
ALGERNON. Per esser sincer, sch’Ella manzuna quist tema,  in meis möd
modest, sun eu stat magari schlaschà.
CECILY. Eu nu crai ch’El stuvess esser massa superbi da quai, eir scha quai sto
dal sgür esser stat magari divertent.
ALGERNON. Qua pro Ella esa bler plü divertent.
CECILY. Eu nu sun buna d’incleger co ch’El po insomma esser qua. Uncle Jack
riva pür in lündeschdi davomezdi.
ALGERNON. Quai es vairamaing üna gronda dischillusiun. Lündeschdi a
bunura stögl eu nempe tuornar a Londra cul prüm tren.
CECILY. D’accord. Ma eu sun listess da l’avis ch’El stess restar fin cha Uncle
Jack tuorna. El laiva nempe discuorrer cun El pervi ch’El, sco chi para, giarà our
pajais.
ALGERNON. Pervi da che?

L-WIL 1-5_Earnest versiun Sent_(vl) y


24
CECLILY. Pervi ch’El emigrescha. Uncle Jack es nempe i a Londra per roba
ch’El varà dabsögn, sch’El parta per l’ester.
ALGERNON. Ma eu nu vögl gnanca pel diamper cha Jack cumpra alch per mai.
Jack nun ha ingün gust per cravattas.
CECILY. Ma eu nu crai ch’El douvra cravattas,  là ingio ch’El va. Uncle Jack
Til trametta nempe in Australia.
ALGERNON. In Australia. Plü jent murissa.
CECILY. Schi. Uncle Jack ha manzunà quai in marcurdi passà al dinner. El sto
tscherner tanter quist muond, tschel muond e l’Australia.
ALGERNON. O dulur. Las infuormaziuns ch’eu n’ha da l’Australia e da tschel
muond nu sun uschea chi’m dan curaschi. Quist muond es bun avuonda per mai,
chara cusdrina.
CECILY. La dumonda es sch’El es bun avuonda per quist muond.
ALGERNON. Eu tem da na. Perquai lessa ch’Ella am megldrescha.
CECILY. I’m displascha, eu nun ha temp hoz davomezdi.
ALGERNON. Ma Ella sgüra nu vess nüglia incunter sch’eu tscherch svess da’m
megldrar hoz davomezdi?
CECILY. Quai para magari exotic. Ma ch‘El prouva.
ALGERNON. Eu provarà. Eu m’inaccordsch fingià ch’eu sun landervia a‘m
megldrar.
CECILY. Ma, al cuntrari, el guarda oura plü mal.
ALGERNON. Ma quai es be pervi ch’eu n’ha fom.
CECILY. Che plufra ch’eu sun. Co n’haja be pudü invlidar chi’s sto avair
regularmaing pasts buns e nudritivs, cur chi’s cumainza üna vita nouva. Nu laina
ir aint in chasa?
 (I van aint in chasa. Miss Prism ed il dr Chasuble tuornan.)
MISS PRISM. El es bler massa bler sulet, char sar dr. Chasuble. El as stess
maridar. Güst il celibat po manar al sex feminin sün noschs impissamaints.
CHASUBLE. Ma ün hom maridà, nun es quel almain uschè attractiv?
MISS PRISM. Na. Ün hom maridà nun es attractiv oter co be per sia aigna
duonna.
CHASUBLE. E suvent gnanca per quella.

L-WIL 1-5_Earnest versiun Sent_(vl) y


25
MISS PRISM. Ma quai dependa da las simpatias intellectualas da la duonna. I’s
po as fidar da l’experienza. I’s po as fidar d’üna duonna madüra. Las duonnas
giuvnas sun amo verdas. (Il dr. Chasuble reagischa.) Eu discuor al möd d’ün
giardinier. Mia metafra ha da chefar culla frütta. Ma ingio es Cecily?
CHASUBLE. Forsa è’la gnüda davo no fin pro las scoulas.
(Jack cumpara davovart e vain planet tras il curtin. El es trat a aint nair,
cravatta naira ed  ha üna mascha naira vi da seis chapè, segn ch’el es in led.
Ella porta manetschas nairas.)
MISS PRISM. Mr. Worthing!
CHASUBLE. Mr. Worhting.
MISS PRISM. Quist es üna vaira surpraisa. No til spettaivan pür in lündeschdi
davomezdi.
JACK (dà il man a Miss Prism cun ün gest tragic). Eu sun tuornà plü bod co
quai ch’eu pensaiva. Sar dr. Chasuble, eu speresch ch’El stetta bain.
CHASUBLE. Char Mr. Worthing ed eu sper cha la büschmainta ch’El porta nun
exprima qualche disgrazcha
JACK. Meis frar.
MISS PRISM. Aha. Darcheu debits e malfats?
CHASUBLE. Maina’l amo adüna üna vita schlaschada.
JACK (dond dal cheu). Mort.
CHASUBLE. Seis frar Earnest. Mort?
JACK. Propcha mort.
MISS PRISM. Che lecziun per el. Eu sper ch’el tira las consequenzas.
CHASUBLE. Mr. Worthing. Eu Til condolesch sincermaing. Ma El as po
consolar culla persvasiun ch’El es adüna stat il frar il plü generus ed il plü
indulgiaint chi’s po be s’imaginar.
JACK. Pover Earnest. El vaiva blers defets, ma id es listess ün greiv cuolp ch’el
nun es plü.
CHASUBLE. Ün greiv cuolp. E’L stat pro cur ch’el es sparti?
JACK. Na. El es mort a l’ester. A Paris, per dir la vardà. Her saira n’haja
survgni ün telegram dal directer dal Grand Hôtel.
CHASUBLE. E la causa da la mort?

L-WIL 1-5_Earnest versiun Sent_(vl) y


26
JACK. Ün ferm dafraid, sco chi para.
MISS PRISM. Quai cha l’uman semna, quai dess el racoglier.
CHASUBLE (dozond il man). Misericordia, chara Miss Prism, misericordia.
Ingün uman nun es perfet. Eu svess sun allergic invers l’ajer curraint. Il funaral,
varà‘l lö quia?
JACK. Na. I para ch’el haja giavüschà da gnir sepuli a Paris.
CHASUBLE. A Paris? (dà dal cheu.) Eu tem cha giò da tuot nu’s possa
conclüder sün ün stadi d’anim plü serius vers la fin da sia vita. Eu pens chi Til
stetta a cour ch’eu manzuna in dumengia il cas tragic capità in sia famiglia.
(Jack piglia il man da Chasuble e til tegna clos.) Mia predgia po gnir adattada a
bod mincha occasiun, a cas allegraivels, o sco preschaintamaing, a cas plü trists.
(Tuots suspüran.) Eu n’ha tgnü quella predgia in occasiun da las festas da la
racolta, in occasiun da battaisems, confirmaziuns, in occasiun da festas
d’ingrazchamaint e da penitenza.
JACK. El ha güst discurri dal battiar, sch’eu nu’m sbagl, sar dr. Chasuble. Eu
poss persümer ch’El sapcha co chi’s battaja. (Il dr. Chasuble es plü co stut.)
Schi. S’inclegia. El sarà per main da che ch’el battaja.
MISS PRISM. Battiar es malavita üna da las funcziuns principalas dal plavan in
quista plaiv. Eu n’ha fingià discurri bleras jadas cun rapreschantants da las
classas bassas sur da quist tema. Ma eu pens cha la classa bassa nun inclegiarà
mai che chi voul dir ‚economia‘.
CHASUBLE. Ma, Mr. Worthing,  as tratta d’ün uffant special chi til sta a cour.
Seis frar, sch’eu nu‘m, sbagl, nu d’eira maridà.
JACK. Na, na.
MISS PRISM  (cun tun amar). Glieud chi pensa be vi dal giodair la vita es pel
solit na maridada.
JACK. Ma i nu’s tratta d’ün uffant, char sar plavan. Na, id es uschea ch’eu svess
less gnir battià, amo hoz davomezdi, sch’El nun ha nüglia incunter.
CHASUBLE. Ma, Mr. Worthing, El es sgüra fingià battià.
JACK. Na ch‘eu m’algorda. Eu nu sa nüglia da meis battaisem.
CHASUBLE. Ha’L lura dubis güstifichats?
JACK. E co! – Natüralmaing nu saja scha quista chosa nu Til es ün pa
dischagreabla e sch’El pensa ch’eu sia fingià ün pa massa vegl per quai.
CHASUBLE. Ma per nüglia. I basta da bognar, ma i’s po eir far ir al candidat
dal tuot aint ill’aua. Ch’El nun haja pissers. I basta da bognar, o plü precis:  a

L-WIL 1-5_Earnest versiun Sent_(vl) y


27
meis avis es quai eir plü cusgliabel. L’ora es uschè variabla qua pro no. Da che
uras dess avair lö la ceremonia?
JACK. Eu am pudess drizzar per las tschinch, scha quai va per El.
CHASUBLE. Perche brich, perche brich. Stupend (piglia si’ura our da
gialoffa.) E uossa, char Mr. Worthing, nu lessa plü essser ün chalch in quista
chasa in led. Eu Til giavüsch da nu’s laschar chalchar da la tristezza. Quai chi’ns
para üna greiva chargia es suvent üna beneficenza davart dal Creatur.
MISS PRISM. Quai chi’d es capità am para üna beneficenza plü co manifesta.
(Cecily vain our da chasa.)
CECILY. Uncle Jack! Eu sun plü co cuntainta cha tü est fingià da retuorn. Ma
che terribel vesti cha tü hast aint. Va e’t müda plü svelt pussibel.
MISS PRISM. Cecily.
CHASUBLE. Chara matta! Chara matta!
(Cecily va vers Jack; el tilla bütscha sül frunt in ün möd melancolic.)
CECILY. Che es be mâ capità, Uncle Jack. Che tschera fast? Tü guardast oura
sco scha tü vessast mal ils daints ed eu n’ha üna supraisa per tai. Chi pensast chi
sia in nossa stüva da mangiar? Teis frar.
JACK. Chi?
CECILY. Teis frar Earnest. El es rivà chi sarà üna mezz’ura.
JACK. Che nardats. Eu nun ha ingün frar.
CECILY. Ma na, quai nu das-chast dir. Eir sch’el s’ha cumportà in ün möd da
l’impussibel, el es tantüna teis frar. Nun esser sainza cour, tü nu til poust
schnear. (Ella tuorna aint in chasa.)
CHASUBLE. Ma quist es uossa propcha üna buna nouva.
MISS PRISM. Uossa cha no tuots ans vaivan adüsats ch’el nu füss plü am para
seis retuorn inaspettà alch magari dolurus.
JACK. Meis frar aint in stanza da mangiar? Eu nu poss incleger, eu nu sa co cha
quai es pussibel. Quai es absurd.
(Algernon e Cecily vegnan man in man our da chasa. I van planet vers Jack.)
JACK. Dieu perchüra e pau pau (cun gests fa’l segn ad Algernon ch’el dessa far
ed ir.)

L-WIL 1-5_Earnest versiun Sent_(vl) y


28
ALGERNON. Char Jack. Eu sun gnü da Londra per ta dir quant chi’m
displascha ch’eu at n’ha fat uschè blers pissers e ch’eu n’haja la ferma intenziun
da manar da quinderinvia üna vita inandret.
(Jack püffa per el aint e nu reagischa sül man cha Algernon spordscha.)
CECILY. Uncle Jack. Tü nu refüsarast il man sport da teis agen frar.
JACK. Nüglia nu’m pudarà persvader da dar il man a quist campiun. Id es üna
varguogna ch’el es gnü qua in chasa. El sa precis perche.
CECILY. Uncle Jack. Scha tü nu dast il man ad Earnest, schi nu’t pardunaraja
quai mai plü.
JACK. Che. Pardunar a mai!
CECILY. Mai! Mai! Mai!
JACK. Mo bain. Quai es l’ultima jada in mia vita, l’ultima (el dà il man ad
Algernon e til guarda culla fotta).
CHASUBLE. Quant dalettaivel cha quai es, nevaira, da pudair assister ad üna
reconciliaziun uschè perfetta. Forsa cha no stessan laschar als duos frars sulets,
per ün mumaint.
MISS PRISM. Cecily, ch’Ella vegna.
(Tuots partan, i restan Jack ed Algernon.)
JACK. Algy, figüra suos-cha cha tü est, fa e svanischa plü svelt pussibel. Quia
nu vain bunburysà.
(I cumpara  Merriman.)
MERRIMAN.  Sir. Eu n’ha manà il bagagl da Mr. Earnest sülla stanza be sper
Sia. Eu suppuon cha quai sia in uorden.
JACK. Che?
MERRIMAN. Sir. Il bagagl da Mr. Earnest. Eu n’ha spaquettà tuot e lovà aint
illa stanza be sper Sia.
JACK. Che! Seis Bagagl.
MERRIMAN. Sir. Schi. Trais valischs plü pitschnas, üna tas-chetta pels ogets
da tualetta, duos troclas da chapels ed üna gronda chavogna per la marenda.
ALGERNON. Eu tem ch’eu possa star be ün’eivna, quista jada.
JACK. Merriman ch’El fetscha metter suot ils chavals. Mr. Earnest es gnü
clomà dandettamaing  a Londra.

L-WIL 1-5_Earnest versiun Sent_(vl) y


29
MERRIMAN. Dalunga, Sir. (Tuorna aint in chasa.)
ALGERNON. Che miserabel manzneder cha tü est, Jack. I nu tuorna ch’eu sun
gnü clomà dandettamaing a Londra.
JACK. Epür. Quai es il cas.
ALGERNON. Eu nun ha dudi a clomar ad ingün.
JACK. Teis dovair sco gentleman at cloma.
ALGERNON. Meis dovair sco gentleman nu m’ha amo mai disturbà, cur ch’eu
am laiva divertir.
JACK. Quai nu’m fa star stut.
ALGERNON. Cecily es propcha be da magliar.
JACK. Nu discuorrer in tala maniera da Miss Cardew. Quai nu’m plascha.
ALGERNON. Quai chi nu plascha a mai, quai es teis vesti. Id es ridicul co cha
tü est trat aint. Perche nu vast a’t müdar plü svelt pussibel. Tü fast rier da
schloppar cun portar led per inchün chi sarà in visita pro tai per ün’eivna intera
ed intratta.
JACK. Tü nu starast qua ün’eivna, ni sco giast ni sco alch oter. Tü partast e quai
cul tren da las quatter e tschinch.
ALGERNON. Scha tü crajast ch’eu at lascha sulet, intant cha tü est in led. Quai
less dir ch’eu füss ün pac bun cumpogn. Sch’eu vess da cumplondscher ün
mortori, schi restessast tü pro mai, sco ch’eu suppuon. In mincha cas at resentiss
eu sco sainza cour, scha tü nu restessast.
JACK. Bain. Sch’eu vegn a’m müdar, partast lura dal sgür?
ALGERNON. Schi. Scha quai nu düra massa lönch. Eu nu cugnuosch ad ingün
chi douvra uschè bler temp sco tü per as trar aint e chi ha lura uschè pac success.
JACK. In mincha cas sun eu trat aint plü discret co tü chi’d es adüna fat sü sco il
chan dal junker.
ALGERNON. I po esser ch’eu sia qua o là trat aint in ün möd chi dà in ögl. Ma
da tschella vart. Eu cumpensesch quai tras quai ch’eu sun adüna fich cultivà.
JACK. Tü est van cha tü fast rier. Tü at cumportast chi’d es üna varguogna e tia
preschentscha quia pro mai es absurda. Ma che stuna a m’agitar?  Tü partast cul
tren da las quatter e tschinch. Ed eu at giavüsch ün bun retuorn a Londra. Teis
staif bunburysar est stat ün fiasco, quista jada.
(Jack va aint in chasa.)

L-WIL 1-5_Earnest versiun Sent_(vl) y


30
ALGERNON. Eu crai cha quist sia stat ün grond success. Eu sun inamurà in
Cecily e quai es quai chi quinta.
(Cecily cumpara aint il fuond dal curtin. Ella piglia ün sbrinzel e cumainza a
dar aua a las fluors.)
CECILY. Ooo. Eu sun tuornada be per dar aua a las rösas. Eu n’ha pensà ch’el
sia ch’el discuorra cun Uncle Jack.
ARLGERNON. El es be güst i a verer d’üna charrozza per mai.
CECILY. Lura bain. Laivat far insembel ün gir in charrozza.
ALGERNON. Na. El am voul spedir.
CECILY. Lura staina dimena tour cumgià.
ALGERNON. Malavita bain. Quai es ün cumgià chi chalcha.
CECILY. I chalcha adüna da tour cumgià da glieud chi s’ha apaina imprais a
cugnuoscher. Scha amis chi’s cugnuoscha da lönch innan van o sun davent,
schi’s cumporta quai sainz’oter. Ma dad esser separà, eir be per cuort temp, dad
üna persuna chi s’ha be imprais a cugnuoscher ed a stimar, quai es bod
insupportabel.
ALGERNON. Eu Tilla ingrazch.
(Merriman cumpara.)
MERRIMAN. Sia charrozza es pronta davant porta. (Algernon guarda rovond
sü per Cecily.)
CECILY. Quella po spettar, amo ... amo tschinch minuts.
MERRIMAN. Perfettamaing, Miss (Merriman parta.)
ALGERNON. Eu speresch fich da nu Tilla offender, Cecily, sch’eu Tilla di in
tuotta avertezza e sincerità ch’Ella am para in tuottas manieras la
persunificaziun visibla da la perfecziun absoluta.
CECILY. Eu pens cha Sia sincerità discuorra fich a favur da Seis caracter.
Sch’El nun ha nüglia incunter, schi am permetta da notar sias remarchas aint in
meis diari. (Va vers la maisa e piglia pro seis diari.)
ALGERNON. Es quai propcha uschea ch’Ella scriva ün diari?
CECILY. Na. Quai nu va. (Ella metta seis man lasura.)  El sto savair quai sun
be notondas d’üna matta fich giuvna sur da seis impissamaints e sur da sias
impreschiuns. Eu n’ha pensà da far stampar quai. Scha meis diari cumpara sco
cudesch, schi sperescha fich ch’el posta ün exemplar. Ma, Earnest, ch’El

L-WIL 1-5_Earnest versiun Sent_(vl) y


31
discuorra inavant. Il plü jent scriva, sch’inchün dicta. Eu sun rivada fin „la
perfecziun absoluta“. Ch’El dia co chi’d es i inavant. Eu sun pronta.
ALGERNON (ün pa stut). Ma. Mmh....
CECILY. Ma Earnest, na tussir. Cur chi’s dicta as stoja discuorrer
curraintamaing e sainza sbussiar. Eu nu sa neir co ch’eu dess far per notar cur
ch’el sbussjà. (Scriva intant cha Algernon discuorra.)
ALGERNON (discuorra fich svelt.) Cecily, fingià la prüma jada ch’eu n’ha vis
Sia bellezza, stupenda ed incumparabla, n’haja gnü il curaschi da Tilla amar,
sulvadiamaing, paschiunadamaing, cun ardur, sainza spranza.
CECILY. Eu nu crai ch’el stuvess dir, sulvadiamaing, paschiunadamaing, cun
ardur, sainza spranza. Sainza spranza, quai nu tuorna, quai es sbaglià. Nun esa?
ALGERNON. Cecily.
(I cumpara Merriman.)
MERRIMAN. Sir, la charrozza spetta.
ALGERNON. Ch’ella tuorna l’eivna chi vain a listess ura.
MERRIMAN (drizza l’ögliada sün Cecily, chi nu reagischa). In uorden, Sir.
(Merriman parta.)
CECILY. Uncle Jack füss fich grit sch’el savess ch’El resta fin l’eivna chi vain
a listess’ura.
ALGERNON. Jack nu m’importa zist segn. Nüglia nu m’importa sün quist
muond, be tü...Eu at n’ha jent, eu t’am Cecily, am lessast tü maridar?
CECILY. Ma s’inclegia, meis char. No eschan tantüna spus daspö trais mais.
ALGERNON. Ma co mâ ans vaina fats spus?
CECILY. Ma...daspö cha Uncle Jack ans ha quintà ch’el haja ün frar plü giuven
chi’d es magari schlaschà e nosch, hast tü cumanzà ad esser il tema principal da
la conversaziun tanter mai e Miss Prism. Id es bain cler ch’ün hom chi dà bler da
discuorrer es adüna fichun attractiv.
ALGERNON. Darling. E cura ans vaina lura fats spus.
CECILY. Als 14 favrer. Eu d’eira tuot disperada cun quai cha tü nu vaivast
ingün’idea da mia existenza ch’eu n’ha decis da schoglier il problem a meis
möd. Davo üna lunga cumbatta interna n’haja acceptà tia dumonda, quia suot
quist bös-ch. Il di davo n’haja cumprà in teis nom quist anè e quist bratschulet
ALGERNON. E quai at vess eu da t’avair datta?  Fich bels tuots duos.

L-WIL 1-5_Earnest versiun Sent_(vl) y


32
CECILY. Schi. Tü hast ün gust tuot ourdvart, Earnest. Teis möd da viver
schlaschà n’haja adüna s-chüsà uschea. Guarda. Quist es la chaschetta ingio
ch’eu tegn in salv tuot tias charas chartas. (Ella as metta in schnuoglias pro la
maisa driva la chaschetta e piglia oura chartas chi sun liadas insembel cun ün
bindel blau.)
ALGERNON. Mias chartas. Ma, mia chara banadida Cecily. In tuot mia vita
nu’t n’haja mai scrit.
CECILY. Tü nu’m stessast trar adimmaint quai, Earnest. Eu sa bain avuonda
ch’eu sun statta sforzada da scriver svess quistas chartas per tai. Eu n’ha scrit
trais jadas l’eivna, minchatant eir daplü.
ALGERNON. Ma, Cecily, quellas chartas am stoust laschar leger.
CECILY. O dulur. Na. Exclus. Davo avair let füssast tü bler massa superbi e
gronder. (Louva la chaschetta  darcheu ingio ch’ella d’eira.) Las trais chartas
cha tü m’hast scrit davo cha nos spusalizi es i in duas, quellas sun uschè bellas
ed ortograficamaing uschè impussiblas chi’m vegn hoz amo las larmas, sch’eu
am met a tillas leger.
ALGERNON. Ma. Di’m. Es nos spusalizi lura gnü scholt?
CECILIY. Ma. S’inclegia. Als 22 marz. Guarda qua: (Muossa seis diari.) „Hoz
n’haja scholt meis spusalizi cun Earnest. Eu crai chi sia meglder uschea. L’ora
es continuantamaing bella“.
ALGERNON. Ma che diamper t’ha lura indütta da schoglier il spusalizi? Che
stramgezzas n’haja lura fat?
CECILY. Quai nu füss stat ün spusalizi da tour sül seri, sch’el nu füss gnü scholt
almain üna jada. Ma davo ün’eivna at vaiva pardunà tuot.
ALGERNON (va vers ella e s’inschnuoglia). Cecily, tü est propcha ün anguel.
CECILY. Ooo. Meis char giuvnot romantic. (El tilla bütscha e ella til glischa la
chavlüra.) Tias marüschlas saran bain natüralas, spera.
ALGERNON. S’inclegia. Cun be ün zichin artificialità.
CECILY. Eu sun vairamaing cuntainta.
ALGERNON. Nun esa, Cecily.  Tü nu schogliarast mai plü nos spusalizi.
CECILY. Eu crai ch’eu nu sia plü buna da til schoglier, davo ch’eu  t n’ha
inscuntrà uschea sco cha tü est cun corp ed orma. E lura. Id es, natüralmaing, eir
teis nom.
ALGERNON (nervus). S’inclegia.

L-WIL 1-5_Earnest versiun Sent_(vl) y


33
CECILY. Tü nu das-chast far schnöss, darling, ma da giuvna m’haja insömgiada
tantas jadas da m’inamurar üna jada in ün hom cun nom Earnest. (Algernon sta
sü, Cecily eir.) Quel nom ha alch chi fa nascher üna fiduzcha absoluta. A mai fa
malavita mincha povra duonna maridada chi nun ha ün hom cun nom Earnest.
ALGERNON. Ma Cecily. Che voust tü dir cun quai? Voust tü dir cha tü nu’m
vessast jent sch’eu nu vess nom Earnest.
CECILY. Ma che oter nom per exaimpel?
ALGERNON. Ma ün nom qualunque – Algernon, per exaimpel....
CECILY. Algernon. Quai nu’m plascha.
ALGERNON. Ma, meis char banadi anguel, eu nu sa propcha na da m’imaginar
che chi’t pudess disturbar vi dal nom Algernon. Quai nun es ün mal nom. A
verer precis è’l particularmaing aristocratic. La mità da quels chi ston
annunzchar lur bancaruotta han nom Algernon. Ma uossa tuot onestamaing,
Cecily, (va vers ella.) sch’eu vess nom Algy, am vessast tü listess jent?
CECILY (as drizzond sü). Eu pudess avair respet invers tai. Eu pudess admirar
teis caracter. Ma eu ma tem ch’eu nu füss buna da‘t dedichar mia cumpletta
attenziun.
ALGERNON. (sbussiond) Hm. Hm. Cecily! (El piglia seis chapè.) Vos plavan
es qua, eu pens ch’el haja blera experienza cun tuot ils ritus e cun tuot las
ceremonias da la baselgia anglicana.
CECILY. Sainza dubi. Il dr. Chasuble es ün hom fich scort. Fin uossa nun ha’l
amo scrit gnanc’ün cudesch. Tü at poust dimena imaginar quanta pruna ch’el sa
amo.
ALGERNON. Eu stögl discuorrer cun el be subit pervi d’ün battaisem fich
important – quai voul dir, pervi d’ün affar fich important.
CECILY. Ooo.
ALGERNON. In üna mezz’ura suna darcheu qua.
CECILY. Considerond il fat cha no eschan spus fingià daspö ils 14 favrer e
ch’eu at n’ha inscuntrà hoz per la prüma jada, esa magari dür per mai cha tü am
voust laschar suletta per ün’intera mezz’ura. Nu pudessast tuornar in vainch
minuts?
ALGERNON. Eu sun subit da retuorn. (El tilla dà ün bütsch e svanischa in
prescha.)
CECILY. Che giuvnot impetuus ch’el es. O co ch’eu n’ha jent seis chavels. Eu
stögl be notar sia proposta da marida in meis diari.

L-WIL 1-5_Earnest versiun Sent_(vl) y


34
(Merriman cumpara.)
MERRIMAN. Id es güst rivà üna Miss Fairfax chi less discuorrer cun Mr.
Worthing. Chi’s tratta d’üna chosa fichun urgiainta, ha dit Miss Fairfax.
CECILY. Ma nun è’l in sia stanza da lavur, Mr. Worthing?
MERRIMAN. Mr. Worthing m’ha dit ch’el giaja in chà da pravenda, avant ün
pêr minuts.
CECILY. Ch’El cumpogna a la dama nan a qua. El po servir il tè.
MERRIMAN. Jent, Miss.  (Parta.)
CECILY. Miss Fairfax. Probabel ün da quellas bleras damas attempadas chi
s’occupan da la beneficenza e chi güdan ad Uncle Jack in sias acziuns
filantropicas.
(Merriman cumpara.)
MERRIMAN. Miss Fairfax.
(Gwendolen cumpara, Merriman  parta.)
CECILY (tilla va incunter) . Am das-cha preschantar. Eu sun Cecily Cardew.
GWEDOLEN. Cecily Cardew? (Tilla va incunter e tilla dà il man.) Che bel nom
ch’Ella ha. Alch in mai am disch cha no saran bunas amias. Mia
prüm’impreschiun nu m’ha amo mai ingionada.
CECILY. Quai es fich char dad Ella d’avair tanta simpatia per mai.
GWENDOLEN (amo adüna in pè). Eu Tilla poss bain dir Cecily, nun esa?
CECILY. Ma jent.
GWENDOLEN. Ed Ella am dscharà adüna Gwendolen, nun esa?
CECILY. Sch’Ella giavüscha.
GWENDOLEN. Eu less profitar da quist‘occasiun per Tilla dir chi ch’eu sun.
Meis bap es Lord Bracknell. Eu suppuon ch’Ella nu varà mai dudi alch dad el.
CECILY. Na ch’eu sapcha.
GWENDOLEN.  Dadour famiglia es meis bap praticamaing incuntschaint. Eu
constatesch quai cun plaschair. A meis avis es quai eir in uorden uschea. La
chasa para a mai dad esser la dretta sfera d’actività per l’hom. I nun es ingün
dubi. Apaina ch’ün hom cumainza a negliger seis dovairs da chasa, vain el
terribelmaing feminin, nun esa? Quai ha l‘effet cha’ls homens vegnan massa
attractivs. Cecily, mia mamma chi’d ha opiniuns remarchabelmaing strictas per

L-WIL 1-5_Earnest versiun Sent_(vl) y


35
quai chi reguarda l’educaziun, m’ha indütta ad esser extremamaing da cuorta
vista. Quai es üna part da seis sistem. Ella nun ha dimena sgüra nüglia incunter,
sch’eu Tilla observ ün pa cun agüd da meis ögliers.
CECILY. O na, na. Brichafat, Gwendolen. Eu n’ha sten jent sch’eu vegn
observada.
GWENDOLEN (davo ch’ella ha observà minuziusamaing a Cecily tras sia
lorgnetta). Eu suppuon ch’Ella sia quia per üna cuorta visita.
CECILY. Ma na, na. Eu sun qua da chasa.
GWENDOLEN (seriusa). Propcha uschea. Lura saraja sainza dubi uschea cha
Sia mamma o üna parainta plü attempada viva in chasa cun Ella.
CECILY. Ma na, na. Eu nun ha ni mamma, ni otra parantella.
GWENDOLEN. Propcha.
CECILY. Meis char avuà ha la greiva incumbenza da verer da mai. El fa quai
cun agüd da Miss Prism.
GWENDOLEN. Seis avuà?
CECILY. Schi. Eu sun l’avuadada da Mr. Worthing.
GWENDOLEN. Oo. Che curius. El nu m’ha mai dit ch’el haja ün‘avuadada.
Perche varà‘l taschantà quai? El vain vieplü interessant. (Sta sü e va vers
Cecily.) Eu n’ha gnü simpatia per Ella dal prüm mumaint davent. Ma eu stögl
listess dir: Uossa ch’eu sa ch’Ella es l’avuadada da Mr. Worthing nu possa far
oter co da’m giavüschar ch’Ella füss – ün pa plü veglia co quai ch’Ella para dad
esser – e ch’Ella nu vess ün‘apparentscha uschè attractiva e surmanaivla. Schi,
sch’eu das-ch esser sincera -
CECILY. Pür ch’Ella dia. Eu sun da l‘avis cha, schi s’ha da dir alch
malamiaivel, schi chi‘s dess dir quai avertamaing.
GWENDOLEN. Bain, Per esser averta e sincera, Cecily, eu giavüschess ch’Ella
vess almain quarantaduos ons e ch’Ella füss abssolutamaing inattractiva per Sia
età. Earnest ha ün caracter gualiv e ferm. El es ün hom d’onur e sincer fin al
fuond da seis cour.
CECILY. Ch’Ella s-chüsa, Gwendolen, eu n’ha bain dudi inandret, Ella ha dit
Earnest.
GWENDOLEN. Schi.
CECILY. Ma meis avuà nun es Mr. Earnest Worthing, dimpersè seis frar – seis
far plü vegl.

L-WIL 1-5_Earnest versiun Sent_(vl) y


36
GWENDOLEN (piglia darcheu plazza). Earnest nun ha mai manzunà ch’el haja
ün frar.
CECILY. Malavita esa da constatar chi nu sun in bunas, daspö ons.
GWENDOLEN. Ma. Quai declera tuot. E uossa, sch’eu ponderesch ün pa, eu
nun ha mai dudi ch’ün hom manzuna a seis frar. Eu d’eira plain anguoscha. Quai
füss stat schnuaivel sch’ün destin s-chür e somber füss stat bun da disturbar
nossa amicizcha. Ella es dimena plü co sgüra cha Mr. Earnest Worthing nun es
Seis avuà.
CECILY. Plü co sgüra. Sgürischma (Üna posa.) Per dir la vardà. Eu sarà
bainbod la sia.
GWENDOLEN (be buonder). Co es quai d’incleger.
CECILY. Mia charischma Gwendolen I nu dà ingün motiv per zoppantar quai
invers Ella. La gazetta locala comunicharà la müstà l’eivna chi vain. Mr. Earnest
Worthing ed eu ans vain fats spus e fain quint da’ns maridar.
GWENDOLEN (stond sü). Mia chara banadida Cecily. Eu crai chi’s tratta d’ün
pitschen sbagl. Mr. Earnest Worthing s’ha fat spus cun mai. L’annunzcha da la
müstà cumpara il plü tard sonda saira aint illa „Morning Post“.
CECILY (fich amiaivla, stond sü). Eu tem ch’Ella as sbaglia. Earnest m’ha fat
üna proposta da marida avant circa precis desch minuts. (Muossa seis diari.)
GWENDOLEN (stübgia il diari cun tuotta chüra tras sia lorgnetta). Quist es
plü co stran. Her davomezdi a las tschinch e mez m’ha’l giavüschà da gnir sia
duonna. Sch’Ella ha la buntà da’s persvader dal fat, per plaschair. (Muossa seis
diari.)
CECILY. Quai am conturbless daplü co quai ch’eu sun buna da dir...Ma listess
am saint eu in dovair da Tilla render attenta cha Earnest ha evidaintamaing
müdà idea davo la proposta da marida ch’el ha fat ad Ella.
GWENDOLEN  (pensiva.) Scha quel pover hom giuven s’ha laschà surmanar da
far sa eu che impromischiuns, schi am chat eu in dovair da til salvar e quai cun
man ferm.
CECILY (pensiva e trista). Scha meis char vess dad esser intivà in scumpigls
d’amur, schi nu til faraja mai imbüttamaints davo cha no eschan maridats.
GWENDOLEN. Miss Cardew, manaj’La forsa a mai culs „scumpigls d’amur“?
Eu resguard quai sco üna impertinenza.
CECILY. Miss Fairfax, voul Ella forsa far valair ch’eu vess sforzà ad Earnest
da’s far spus?

L-WIL 1-5_Earnest versiun Sent_(vl) y


37
(Merriman cumpara. El porta ün plateau, üna tuaglia da maisa e plats. Cecily
tegna inavo sia resposta. La preschentscha dal servitur sforza a las duos
duonnas da’s retgnair. Tuottas duos patischan.)
MERRIMAN. Dess eu servir il tè sco adüna, Miss?
CECILY (severa, cun vusch controllada). Schi. Sco adüna.
(Merriman cumainza a rumir la maisa e metta sü la tuaglia. Üna lunga posa.
Cecily e Gwendolen as guardan culla fotta.)
GWENDOLEN.  Miss Cardew, as poja far bellas spassegiadas quia aint ils
contuorns?
CECILY. Schi, schi. Fich bellas. In ün lö be qua daspera as vezza tschinch
cuntads.
GWENDOLEN. Tschinch cuntadis. Quai nu’m plascharà. Eu nu poss star oura
schi s’es ün massa daspera a tschel.
CECILY (dutscha sco il meil). Eu incleg. Perquai ha’La tschernü da star a
Londra.
(Gwendolen morda sül lef suot e clocca cul parasur da sulai cunter il pè.)
GWENDOLEN (guardond intuorn). Na mal cultivà, quist curtin, Miss Cardew.
CECILY. I’m fa plaschair ch’el Tilla plascha, Miss Fairfax.
GWENDOLEN. Eu nu savaiva chi dess tantas fluors sül pajais.
CECILY. Ah. Sa‘La fluors sun quia alch uschè solit sco la quantità da glieud a
Londra.
GWENDOLEN. Ad esser sincera. Eu nu poss incleger co ch‘inchün po viver sül
pajais. Insomma eu, gniss in mincha cas müffa.
CECILY. Quai sarà quai cha las gazettas nomnan crisa agrara. I’m para cha
l’aristocrazia patischa da quai il plü da tuot. Cha quai sia sco ün’epidemia,
dischna. Tilla possa offrir üna tazza tè?
GWENDOLEN  (bler massa amiaivla). Jent. Grazcha.
CECILY (dutscha sco il meil.) Cun zücher?
GWENDOLEN (da suringio). Na grazcha. Zücher aint il tè, quai nun es plü da
moda.
(Cecily tilla guarda culla fotta, piglia la zanga dal zücher e bütta quatter
quaders zücher aint illa tazza.)

L-WIL 1-5_Earnest versiun Sent_(vl) y


38
CECILY (severa). Cake o tosts cun sü painch?
GWENDOLEN. Tosts. Hoz nu’s serva plü cakes aint illas classas plü elevadas.
CECILY (taglia ün schnetter toc cake e til metta sül plateau). Ch’El detta quist
a Miss Fairfax.
(Merriman fa quai e va. Gwendolen prouva il tè e fa üna grimassa. Ella metta
giò la cuppina e tendscha il man per tour ün tost, ma vezza chi’d es ün toc cake.
Ella sta sü indegnada.)
GWENDOLEN. Ella ha impli meis tè cun üna pruna zücher ed eir sch’eu vaiva
dit cler e net da’m dar tost cun sü painch, schi m’ha’La servi ün toc cake. Eu sun
cuntschainta per meis esser ourdvart paschaivel ed amiaivel, ma eu Tilla
avertisch, Miss Cardew, ch’Ella nu surpassa ils cunfins.
CECILY (stond sü). Per proteger a meis pover giuven hom plain confidenza da
las intrigas da minch’otra duonna nu daja cunfins ch’eu nu surpassess.
GWENDOLEN. Da bella prüma nu m’haja fidada dad Ella. Eu n’ha m’inaccorta
be subit ch’Ella es fosa, perfida e maligna.
CECILY. I’m para, Miss Fairfax ch’eu manchainta Seis temp sur masüra. Eu nu
dubitesch ch’Ella varà da far amo otras simlas visitas aint ils contuorns.
(Jack cumpara.)
GWENDOLEN (til vezza). Earnest. Meis char Earnest.
JACK. Gwendolen. Darling. (Tilla voul dar ün bütsch.)
GWENDOLEN (as retira). Ün mumaint. Das-cha forsa dumandar scha tü est
spus cun quista giuvna dama?  (Muossa sün Cecily.)
JACK (riond). Culla chara pitschna Cecily. Ma sgür bricha. Co poja be capitar
ch’üna tala idea as fua in ün cheu uschè bel?
GWENDOLEN. Grazcha fich. Uossa poust... (Tegna nan la massella.)
CECILY (fich amiaivla). Eu savaiva cha quai staiva esser üna malincletta, Miss
Fairfax. L’hom chi Tilla strendscha cun seis bratsch es meis avuà. Mr. John
Worthing.
GWEDOLEN. Che? Sch’eu das-ch savair?
CECILY. Quai es Uncle Jack.
GWENDOLEN  (as retrond). Jack. Ooo.
(I cumpara Algernon.)

L-WIL 1-5_Earnest versiun Sent_(vl) y


39
CECILY. Quist es Earnest.
ALGERNON (va directamaing vers Cecily sainza dar bada a tschels). Mia
chara. (Tilla voul dar ün bütsch.)
CECILY (as retira). Ün mumaint, Earnest. At das-cha dumandar – est tü spus
cun quella giuvna dama?
ALGERNON (guarda intuorn). Cun chenüna giuvna dama? O dolur.
Gwendolen.
CECILY. Schi. Cun „O dolur“ manai eu a Gwendolen.
ALGERNON (riond). Ma sgür bricha. Co poja be capitar ch’üna tala idea as fua
aint in ün cheu uschè bel.
CECILY. Grazcha fich. (Tegna nan la massella). Uossa poust... (Algernon tilla
bütscha.)
GWENDOLEN.  Eu n’ha m’inaccorta subit chi’s trattaiva d’üna pitschna
malincletta, Miss Cardew. L’hom chi Tilla strendscha cun seis bratsch es meis
cusdrin, Mr. Algernon Moncrieff
CECILY (as fa libra dad Algernon). Algernon Moncrieff. Ooo. (Las duos
duonnas van üna incunter a tschella e’s branclan, sco per as proteger.)
CECILY. Hast tü propcha nom Algernon?
ALGERNON. Schi. Eu nu poss schnear.
CECILY. Oooo.
GWENDOLEN. Hast tü propcha nom John.
JACK (in üna posa magari superbgia). Eu pudess schnear, sch’eu less. Eu
pudess schnear tuot, sch’eu less. Ma meis nom es sainza dubi John. Eu sun stat
John per ons ed ons.
CECILY (vers Gwendolen). No eschan gnüdas ingionadas da gröss.
GWENDOLEN. Mia povra Cecliy chi’d es statta blessada.
CECILY. Mia chara Gwendolen chi’d es statta ingionada.
GWENDOLEN (discurrind plan e fich seriusa). Eu sun tia sour da
quinderinavant. (I’s branclan. Jack ed Algernon va dschemond sü e giò).
CECILY (astutta). Id es amo üna dumonda ch’eu fess schmalajà jent a meis
avuà.

L-WIL 1-5_Earnest versiun Sent_(vl) y


40
GWENDOLEN. Ün’idea admirabla. Mr. Worthing. Id es amo üna dumonda
ch’eu vess jent da Til far. Ingio es Seis frar Earnest? No tuottas duos eschan
spusas cun Seis frar Earnest. Dimena nun es quai üna chosa da pitschna
importanza da savair ingio cha Seis frar Earnest as rechatta in quist mumaint.
JACK (plan e stond a stübgiar). Gwendolen – Cecily – id es fich penibel per
mai dad esser sforzà da dir la vardà. Eu nun ha propcha ingüna experienza in
quistas chosas. Adonta da quai as vöglia dir sincermaing ed avertamaing: eu nun
ha ingün frar cun nom Earnest. Eu nun ha neir uschigliö ingün frar. In tuot mia
vita nun haja mai gnü ün frar ed eu nun ha neir la minima intenziun da survgnir
ün in avegnir.
CECILY (stutta). Ingün frar.
JACK (schligeri e cuntaint). Na
GWENDOLEN. El nun ha propcha mai gnü ün frar, da che sort cha quai sia.
JACK (amiaivel). Mai. Da che sort cha quai sia.
GWENDOLEN. I’m displascha. Id es plü co cler cha ingüna da no duos nun es
spusa cun ingün.
CECILY. Üna chosa na güst agreabla per üna duonna giuvna dad esser tuot in
ün dandet in üna tala situaziun.
GWENDOLEN. Vè cha no giain aint in chasa. I nu gnaran davo eir els.
CECILY. Na. Ils homens sun schogns e meskins.
(I van in chasa guardond cun sdegn sü pels homens.)
JACK. Quista situaziun infernalmaing dischagreabla e penibla es probabelmaing
quai cha tü nomnast bunburyarr?
ALGERNON. Quai es propcha ün bunbury da prüma qualità. Il plü bel bunbury
da tuot mia vita.
JACK. Ma tü nun hast ingün dret da bunburysar qua pro mai.
ALGERNON. Che? Quai es absurd. Minchün ha il dret da bunburyar ingio chi
til plascha. Mincha bunburyiunz onest sa quai.
JACK. Ün bunburyiunz onest. O dolur.
ALGERNON. Ma. Per avair plaschair da la vita as stoja far üna o tschella chosa
cun seriusità. Eu, per mia part, pigl il bunburyar fich sül seri. Da che cha tü
t’occupast seriusamaing, quai propcha nu saja.

L-WIL 1-5_Earnest versiun Sent_(vl) y


41
JACK. L’unica pitschna satisfacziun ch’eu n‘ha da tuot quista fatschenda dal
tonder es cha tü hast strapatschà malamaing a teis ami Bunbury. Tü, char Algy,
nu pudarast plü ir per main da che sül pajais, sco plü bod. Propcha ün grond
progress.
ALGERNON. Teis frar, char Jack, nun es neir plü il listess. Tü nu pudarast plü
svantar a Londra be sco chi’t plascha e sco chi d’eira teis vizi. Propcha, da
progress nu’s poja discuorrer.
JACK. Per quai chi reguarda teis cumportamaint invers Miss Cardew, schi
stöglia dir, cha teis möd da surmanar ad üna duonna giuvna uschè dutscha,
uschè simpla ed uschè innoziainta es tuottafat impardunabel. E quai sainza ch’eu
piglia in consideraziun ch’ella es mia avuadada.
ALGERNON. Ed eu nu sun bun da m’imaginar üna güstificaziun per teis möd
da surmanar ad üna duonna giuvna briglianta, scorta ed intelligiainta, sco Miss
Fairfax. E quai sainza ch’eu piglia in consideraziun ch’ella es mia cusdrina.
JACK. Eu am laiva far spus cun Gwendolen, quai es tuot. Eu tilla n’ha jent.
ALGERNON. Ed eu am laiva far spus cun Cecily. Eu tilla aduresch.
JACK. Id es tuottafat exclus cha tü maridast a Miss Cardew.
ALGERNON. Eu crai chi nu sia fich probabel cha tü e Miss Fairfax dvaintat ün
pêr.
JACK. Tü fast meglder da t’occupar da teis affars.
ALGERNON. Per plaschair. Nu discuorrer dad affars. (El cumainza a mangiar
tosts.)
JACK. Co cha tü poust sezzer qua in tuotta calma e mangiar tosts cun sü painch
intant cha no eschan in üna situaziun dal diavel turbulenta
ALGERNON. Taidla. Eu nu sun bun da stranglar giò tosts in tuotta prescha. Id
es fich probabel cha lura fessa maclas sün mias mandschettas. Tosts cun sü
painch as stuvessa adüna mangiar in tuotta quietezza. Quai es l’unic möd da tils
giodair.
JACK. Quai ch’eu laiva dir es chi’m para absolutamaing dür da cour da tia vart
cha tü t’hast insomma miss a mangiar tosts in vista a nossa situaziun plü co
disperada.
ALGERNON. Cur ch’eu sun aint illas strettas, schi es il mangiar l’unic chi’m po
consolar. Uossa, in quist mumaint, mangia tosts, pervi ch’eu sun disfurtünà. E
dal rest, tosts cun painch, quai n’haja schmalajà jent. (Sta sü.)

L-WIL 1-5_Earnest versiun Sent_(vl) y


42
JACK (sta sü). Tuot in uorden. Ma quai nun es amo ingün motiv per schnattir
güst tuot ils tosts chi sün sül tableau (til piglia davent il tableau culs tosts).
ALGERNON (til offra cakes). I füss meglder, scha tü mangessast cakes.
JACK. Ma in che muond eschna?  I sarà tantüna amo permiss da mangiar seis
agens toasts in seis agen curtin.
ALGERNON. E tü hast be fini da dir chi sia absolutamaing dür da cour da
mangiar toasts.
JACK. Schi. Eu n’ha dit chi sia absolutamaing dür da cour in quistas
circumstanzas. Quai nun es absolutamaing na il listess.
ALGERNON. Quai po esser. Ma i’s tratta amo adüna dals listess tosts cun sü
painch (El til piglia davent il plateau culs toasts.)
JACK. Algy, eu at supplich, fa e va uossa.
ALGERNON. Ma tü nu’m poust spedir sainza m’invidar al dinner. Quai es
tantüna absurd. Eu nu vegn mai avant il dinner. Gnanc’orma nu fa alch uschea,
forsa be ils vegetarians o da quella sort glieud. Implü n’haja fat giò ün termin cul
dr. Chasuble e quel am battiarà ün quart da las ses sül nom Earnest.
JACK. Meis bun. Quista nardà poust invlidar plü svelt pussibel. Fingià hoz a
bunura n’haja fixà ün termin cul dr. Chasuble. Ed el am battiarà a las 17.30,
natüralmaing cul nom Earnest. No nu pudain tantüna gnir battiats tuots duos cul
nom Earnest. Quai füss absurd. E dal rest n’haja il dret da’m far battiar cur chi
plascha a mai. I nu dà ingünischmas cumprouvas ch’eu sia fingià gnü battià.
Teis cas es tuottafat different. Tü es fingià stat battià.
ALGERNON. Schi. Ma id es ons ed ons ch’eu nu sun plü gnü battià.
JACK. Schi, Ma tü est battià. E quai es quai chi decida.
ALGERNON. Scha tü nun est dal tuot sgür scha tü est gnü battià, schi’m para
quai magari privlus dad ir aint ün tal ris-ch. Quai pudess ir suotsura. Tü nu
varast bricha invlidà ch’inchün chi d’eira fich lià cun tai es mort a Paris pervi
d’ün grond dafraid.
JACK. Schi. Ma tü hast dit svess ch’ün grond dafraid nun es alch chi haja da
chefar cun malatias iertaivlas.
ALGERNON. Plü bod in mincha cas brich. Ma hoz ... forsa bain. La scienza fa
gronds progress.

L-WIL 1-5_Earnest versiun Sent_(vl) y


43
Tenda

Terz act
Salon dal Manor House
(Gwendolen e Cecily sun sün fnestra e guardan sül curtin.)

GWEDOLEN. Il fat chi nu sun gnüts subit davo no – minch’oter vess fat quai –
para da cumprovar chi han almain amo ün zich sen da turpchentscha.
CECILY. Id han mangià toasts da bel cuntin. Quai demuossa turpchentscha.
GWENDOLEN  (davo üna posa) I nu para chi’ns vezzan. Nu pudessast dar ün
pêr tuoss.
CECILY. Ma co voust ch’eu fetscha. Eu nun ha la tuoss.
(Jack cumpara. Davo Algernon. I tschüblan la melodia da qualche terribla
operetta inglaisa)
GWENDOLEN. Uossa guardna vers no. Che sfruntadezza. Ma no nu pigliaran
in mincha cas na il pled sco prümas.
CELILY. In mincha cas brich.
GWENDOLEN. Mr. Worthing, eu Til stögl far üna dumonda ourdvart delicata. I
dependa bler da sia resposta.
CECILY. Gwendolen. Tü est geniala. Mr. Moncrieff, fess El il bain da
respuonder a la seguainta dumonda. Perche ha El fat finta dad esser il frar da
meis avuà?
ALGERNON. Per avair l’occasiun da Tilla imprender a cugnuoscher.
CECILY (vers Gwendolen). Quist para dad esser sainza dubi üna resposta chi
cuntainta, che manajast?
GWENDOLEN. Sgüra, mia chara, scha tü til poust crajer.
CECILY. Eu nu crai gnanc’ün pled. Ma quai nu müda nüglia vi da l‘eleganza da
sia resposta.
GWENDOLEN. D’accord. In dumondas existenzialas es l’eleganza quai chi
quinta, na la sincerità. Mr. Worthing co po El declerar ch’El ha pretais dad avair
ün frar? Per avair ün’occasiun da gnir a Londra e per am verer il plü suvent
pussibel?

L-WIL 1-5_Earnest versiun Sent_(vl) y


44
JACK. Po’La dubitar da quai, Miss Fairfax?
GWENDOLEN. Eu n’ha dubis fich fich serius. Ma eu tils vögl s-chatschar.
Quist nun es il mumaint per quai chi’s nomna „ deutsche Gründlichkeit“. (Va
vers Cecily). Lur spiegaziuns am paran magari satisfacentas, impustüt quellas da
Mr. Worthing.
CECILY. Eu sun plü co cuntainta da quai cha Mr. Moncrieff ha dit. Fingià il
cling da sia vusch fa ch’eu resaint plaina fiduzcha.
GWENDOLEN. Tü est dimena da l’avis cha no tils dessan pardunar.
CECILY. Schi. Quai voul dir: na.
GWENDOLEN. Tü hast radschun. Quai vaiva tuot invlidà. I’s tratta da
dumondas da princip chi nu’s po negliger. Chi da no duos surpiglia da dir quai?
CECILY. Nu pudessna discuorrer tuottas duos a listess temp?
GWENDOLEN. Üna stupend’idea. Eu discuor bod adüna a listess temp sco
tschella glieud.
CECILY. Va bain.
(Gwendolen dà aint il tact cul daint muossader).
GWENDOLEN e CECILY (insembel). Voss noms sun amo adüna ün
impedimaint insuperabel. Quai es tuot.
JACK ed ALGERNON (insembel). Noss noms. Es quai tuot? Ma no gnin
battiats hoz davomezdi.
GWENDOLEN  (a Jack). Pervi da mai est tü pront da tour sün tai quista terribla
procedura.
JACK. Schi.
CECILY (ad Algernon). Per plaschair a mai est tü pront da’t suottametter a
quista tortura?
ALGERNON. Schi.
GWENDOLEN. Quant absurd cha quai es da discuorrer da l’equivalenza dals
sexs. Cur chi va per dumondas da sacrifizi sun ils homens infinitamaing plü
ferms co no.
CECILY. Schi. Ils homens han mumaints da curaschi corporal chi nu sun avant
man pro las duonnas.
GWENDOLEN  (a Jack). Meis char.

L-WIL 1-5_Earnest versiun Sent_(vl) y


45
ALGERNON (a Cecily). Mia chara (I’s branclan.)
(Merriman cumpara.  In vista a la situaziun fa’l ün sbussiöz.)
MERRIMAN.  Hm. Hm. Lady Bracknell.
JACK. O dolur.
(Lady Bracknell cumpara. Ils pêrs as laschan. Merriman  parta.)
LADY BRACKNELL. Gwendolen. Che voul quai dir?
GWENDOLEN. Be ch’eu m’ha fatta spusa cun Mr. Worthing, mamma.
LADY BRACKNELL. Vè nan a qua. Piglia plazza. Fa e piglia plazza, subit. (As
drizza a Jack.) Sir, infuormada da la fügia dandetta da mia figlia suna gnüda tras
Sia fidela servainta - sia fiduzcha n’haja cumprà cun ün pêr bluozchers – lura
suna gnüda fin qua cun ün tren da marchanzia. Seis disfurtünà bap ha per
furtüna l’impreschiun cha sia figlia sia ida a tadlar ün referat lunghezzas – i’s
tratta d’ün referat chi tratta l’influenza cha entradas sgüras e regularas pon avair
sül pensar da l’uman. Eu nun ha la mindra intenziun da til tour l’illusiun cha sia
figlia frequainta tals cuors. Per dir il vaira, eu mai nun ha desdrüt ingünas
illusiuns. Ma El inclegiarà sainza dubi cha da uossa davent sto gnir sisti mincha
contact tanter El e mia figlia. In quist sen suna sainza remischiun - sco ch’eu
sun sainza remischiun in tuot ils sens.
JACK. Eu sun spus cun Gwendolen, Lady Bracknell.
LADY BRACKNELL. Che? El nun es zist segn ..., Sir. E uossa, per quai chi
reguarda Algernon. ... Algernon.
ALGERNON. Schi tanta Augusta.
LADY BRACKNELL. Am possa permetter da dumandar scha quist es la chasa
ingio abita Teis pover ami Bunbury.
ALGERNON (charnajond). Ooo. Na ..., na. Bunbury nun abita qua. Pel
mumaint è’l utrò. Per esser precis. Bunbury es mort.
LADY BRACKNELL. Mort. Ma cura è’l lura mort? El sto esser mort d’üna
mort subitana.
ALGERNON (a la ligera). Ooo. Eu til n’ha lovà via hoz davomezdi. Quai voul
dir: el es mort hoz davomezdi.
LADY BRACKNELL. E che es stat la causa da sia mort?
ALGERNON. Bunbury. El, el es ... explodi.

L-WIL 1-5_Earnest versiun Sent_(vl) y


46
LADY BRACKNELL. Explodi. Ma co?  E’l stat la victima da qualche attacha
revoluziunaria? Scha quai es stat uschea, schi è’l gnü chastià toccantamaing per
sia decadenza.
ALGERNON. Ma chara tanta Augusta. Eu n’ha simplamaing vuglü dir chi’d es
gnü a glüm chi ch’el d’eira. Voul dir: ils meidis han chattà oura cha Bunbury nu
pudaiva plü viver e lura è’l mort.
LADY BRACKNELL. El para dad avair gnü gronda fiduzcha in las diagnosas
dals meidis. Ma eu sun satisfatta ch’el ha trat üna decisiun per finir e ch’el s’ha
laschà cusgliar da specialists da la medicina. E uossa cha no eschan libers da
quist Mr. Bunbury, am permetta da dumandar chi chi'd es la persuna giuvna cha
meis neiv Algernon tegna pel man, in möd dal rest, chi’m para absolutamaing
inadequat.
JACK. Quella dama là via es Miss Cecily Cardew, mia avuadada.
(Lady Bracknell salüda a Cecily in ün möd distant e fraid).
ALGERNON. Tanta Augusta. Eu sun spus cun Cecily.
LADY BRACKNELL. Che manajast?
CECILY. Mr. Moncrieff ed eu eschan spus ed ans lessan maridar, Lady
Bracknell.
LADY BRACKNELL (as sgrischa, va vi pro’l canapè e piglia plazza). Eu nu sa
scha l’ajer quia aint ils contuorns da Hertfordshire ha alch chi stimulescha in
möd tuot ourdvart, ma il numer dals spusalizis chi vegnan annunzchats quia am
para listess dad esser plü ot co la media cha la statistica indicha sco valur
dezainta. Mr. Worthing, ch’El am dia, es Miss Cardew in alch maniera parainta
cun üna da las staziuns plü grondas a Londra. Eu dumond our da spür interess.
Fin her nu vaiva amo ingün’idea chi dess famiglias o persunas chi derivan dad
üna staziun a la fin d’üna lingia d’üna viafier. (Jack guarda intuorn culla fotta,
ma mantegna la controlla.)
JACK (cun vusch fraida, ma clera). Miss Cardew es l’abiadia da Mr. Thomas
Cardew, barmör, Belgrave Square 149, London S.W.; Gervase Park, Dorking,
Surrey; e Sporran, Fifeshire, in Scozia.
LADY BRACKNELL. Quai nu tuna mal. Trais adressas inspiran confidenza,
dafatta pro homens d’affars. Ma che cumprouvas n’haja cha quai correspuonda a
la realtà?
JACK (fich seccà). Implü n’haja diversa documainta in meis possess -  eir da
quai pigliarà Ella cugnuschentscha cun plaschair – : l’attest da naschentscha, la
charta da battaisem, ün‘attestaziun pervi da la tuoss chanina, l’attestat dal prüm

L-WIL 1-5_Earnest versiun Sent_(vl) y


47
on da scoula, l’extrat da las vaccinaziuns, il documaint sur da la confirmaziun, e
l’attestaziun pervi dal viruos-chel in sia varianta tudais-cha ed inglaisa.
LADY BRACKNELL. Ooo. Üna vita cun bleras aventüras sco ch’eu vez, forsa
dafatta ün pa massa turbulenta per üna duonna giuvna. Eu nu sun ün’amia dad
experienzas massa tamprivas. (Ella sta sü e guarda süll’ura.) Gwendolen. Id es
uossa bod ura cha no partan. No nu da-s-chain perder temp. Ma listess. Be per
amur da la buna fuorma, Mr. Worthing,  ch’El am permetta da dumandar scha
Miss Cardew dispuona da chapitals.
JACK. Moo. Var 130‘000 pounds in valurs statalas. Quai es tuot. Ch’Ella stetta
bain Lady Bracknell. I m’ha fat fich plaschair.
LADY BRACKNELL (piglia darcheu plazza). Be ün mumaint, Mr. Worthing.
130‘000 pounds. E quai in valurs statalas. Miss Cardew am para dad esser üna
duonna giuvna fich attractiva, uossa ch’eu tilla observ ün pa plü precis. Be pacas
duonnas giuvnas possedan hozindi valurs, chi düran e chi s‘augmaintan.
Malavita vivaina in ün temp fichun superficial (A Cecily.) Ch’Ella vegna nan
pro mai, chara matta. (Cecily va vi pro ella.) Üna matta scharmanta. Seis vesti es
d’üna simplicità deprimanta e seis chavels dan l’impreschiun dad esser ün
product natüral. Ma quai as lascha müdar. Üna servainta francesa ün pa svouta
es buna da far miraculs in pac temp. Eu m’algord ch’eu n‘ha racumandà üna tala
serviainta a Lady Lancing. Davo trais mais, gnanca seis hom nu tilla
cugnuschaiva plü.
JACK. E davo ses mais nu tilla cugnuschaiva plü ingün.
LADY BRACKNELL (püffa ün ter mumaints per Jack aint, lura as volv’la cun
ün surrier vers Cecily.) Ch’Ella as volva, chara matta. (Cecily as volva dal tuot.)
Na, eu tilla less verer da profil. (Cecily muossa seis profil.) Schi, precis sco
ch’eu n’ha spettà. In Seis profil as muossan distintas pussibiltats socialas. Ils
duos puncts debels da nossa società sun la mancanza da princips e la mancanza
da profil. Il mintun ün pa plü ot, chara matta. Il stil d’üna persuna dependa
impustüt dal möd co cha’l mintun vain portà. Actualmaing as porta il mintun
fich ot. Algernon.
ALGERNON. Schi, tanta Augusta.
LADY BRACKNELL. Il profil da Miss Cardew muossa segns clers da bunas
pussibiltats socialas.
ALGERNON. Cecily es la duonna la plü scharmanta, la plü chara e la plü bella
da tuot il muond. Eu m’instrafot da la pussibiltats socialas.
LADY BRACKNELL. Algernon, nu discuorrer sainza respet da la società. Be la
glieud chi nu chatta l’access pro la società fa quai. (Vers Cecily.) Chara Cecily,
Dimena, eu stuvarà dar meis acconsentimaint.

L-WIL 1-5_Earnest versiun Sent_(vl) y


48
ALGERNON. Grazcha fich, tanta Augusta.
CECILY (tilla dà ün bütsch). Grazcha fich. Lady Bracknell.
LADY BRACKNELL. In avegnir am poust tü dir tanta Augusta.
CECILY. Grazcha, tanta Augusta.
LADY BRACKNELL. Las nozzas stuvessan avair lö bain svelt. Eu sun cunter
temps da spus massa lungs. Quai dà la pussibiltà a minchün dals duos dad
imprender a cugnuoscher il caracter da tschel fingià avant la marida. E quai nun
es racumandabel.
JACK. Ch’Ella s-chüsa, sch’eu Tilla interrump Lady Bracknell, ma cun quists
duos nu daja ingüna müstà. Eu sun l’avuà da Miss Cardew ed ella nu’s po
maridar sainza meis acconsentimaint fin ch’ella nun es magiurenna.
LADY BRACKNELL. Che motivs ha’L, sch’eu das-ch dumandar. Algernon es
ün candidat sten acceptabel, eu less dir extremamaing acceptabel. El nun ha
nüglia e fa l’impreschiun dad avair tuot. As poja pretender daplü?
JACK. Lady Bracknell, id es per mai fich penibel da stuvair discuorrer
avertamaing cun Ella sur da seis neiv. I’s tratta dal fat ch’eu nu poss approvar
tuot per quai chi reguarda seis cumportamaint moral. Eu n’ha il suspet ch’el sia
dischonest.
(Algernon e Cecily as guardan  indegnats.)
LADY BRACKNELL. Dischonest? Meis neiv Algernon. Exclus. El ha stübgià
ad Oxford.
JACK. Eu tem chi nu detta ingüns dubis in quist reguard. Hoz davomezdi, intant
ch’eu d’eira absaint a Londra, s’ha’l ardüt  in mia chasa fond valair ch’el sia
meis frar. Indichond ün fos nom ha’l bavü üna intera butiglia da meis Perrier-
Jouet, brut, dal 89 ed eu vaiva reservà quist Champagne per mai svess. Dürant la
davomezdi til esa gratià da semnar disfiduzcha aint illa relaziun tanter mai e mia
unica avuadada. Lura è’l restà pel tè ed ha schnatti mincha singul dals tosts cun
sü painch chi d’eiran sül plateau. E quai chi fa esser seis cumportamaint amo plü
sfruntà es il fat ch’eu nun ha ingün frar, ch’eu mai nun ha gnü ün frar e ch’eu
neir nun ha l’intenziun da survgnir ün frar, da che sort cha quai sia.
LADY BRACKNELL (vers Cecily). Vè nan, mia chara. (Cecily va vi pro ella.)
Quants ons hast, chara?
CECILY. Mo. In realtà n’haja pür deschdot ons, ma pro las evening parties dia
adüna ch’eu n’haja vainch.
LADY BRACKNELL. Tü hast tuotta radschun da far quistas pitschna
correctura. Sast, üna duonna nu stess mai indichar sia età massa exactamaing.

L-WIL 1-5_Earnest versiun Sent_(vl) y


49
Quai fa l’impreschiun dad esser calculà .... (Ella ponderescha.) Deschdot, pro
las evening parties - vainch. Ma, tuot in tuot, in nu giarà plü lönch, schi est tü
magiurenna e libra da tuot las restricziuns da l’avuadia. Eu sun da l’avis cha
l’acconsentimaint da teis avuà nu giouva ingüna rolla.
JACK. Ch’Ella s-chüsa, Lady Bracknell, ch’eu Tilla stögl darcheu interrumper.
Ma i nun es oter co „fair“ ch’eu Tilla dia cha las disposiziuns dal testamaint da
seis bazegner tunan uschea cha Miss Cardew sarà magiurenna pür cun
trentatschinch ons.
LADY BRACKNELL. Quist am para üna objecziun importanta. Trentatschinch
ons, quai es ün’età ourdvart attractiva. La società londinaisa es be grusch da
duonnas da las megldras famiglias chi, da libra voluntà, han daspö ons ed ons
trentatschinch ons. Lady Dumbleton es la megldra instanza in quist reguard.
Seguond meis savair è’la restada trentatschinch daspö ch’ella ha cumpli
quaranta e daspö là es passà ün bun temp. Eu nu vez ingün motiv per cha Cecily
nu sia amo bler plü attractiva co uossa, cur ch’ella ha l’età ch’El manzuna.
CECILY. Algy, nu pudessast tü spettar fin ch’eu n’ha trentatschinch ons?
ALGERNON. S’inclegia ch’eu pudess. Quai sast tü be precis.
CECILY. Schi. Eu sa quai in möd instinctiv. Ma eu, per mia part, eu nu pudess
spettar uschè lönch. Per mai es quai ün pantizi da stuvair spettar, eir be tschnich
minuts.
ALGERNON. Schi che laina far, Cecily?
CECILY. Eu nu sa, Mr. Moncrieff.
LADY BRACKNELL. Meis char Mr. Worthing, cun quai cha Miss Cardew
declera cun resolutezza ch’ella nu possa spettar fin ch’ella ha trentatschinch ons
- ün fat chi demuossa ün caracter ün pa malpazchaint - schi Til lessa giavüschar
da reponderar sia decisiun.
JACK. Ma, mia chara Lady Bracknell, il cas es cumplettamaing in seis mans. Al
mumaint ch’Ella dà Seis acconsentimaint per mia marida cun Gwendolen, schi
permettaraja plü co jent a Seis neiv, da‘s colliar cun mia avuadada.
LADY BRACKNELL (as drizza sü in tuot sia grondezza). El sa svessa be
massa bain cha quai ch’el propuona es absolutamaing exclus.
JACK. Lura nu daja ün oter avegnir per no duos co quel d‘ün celibat paschiunà.
LADY BRACKNELL. Quai nun es il destin ch’eu m’ha imaginada per
Gwendolen. Algernon, quai es cler, El po decider svess. (Ella piglia pro si’ura.)
Vè, ma chara.  (Gwendolen sta sü.) No vain fingià pers tschinch o ses trens.
Scha no suspendain amo üna jada, cumainzna a discuorrer da no a la staziun.

L-WIL 1-5_Earnest versiun Sent_(vl) y


50
(I cumpara il dr. Chasuble.)
CHASUBLE. Tuot es pront pels battaisems.
LADY BRACKNELL. Battaisems, Sir?  Nun es quai ün pa massa bod?
CHASUBLE (fa üna fatscha ün pa imbarazzada e fa segn vers Jack ed
Algernon). Quist duos signurs han express il giavüsch da gnir battiats
immediatamaing.
LADY BRACKNELL. In lur età? Quist idea es grotesca ed irreligiusa.
Algernon, eu at scumond da’t laschar battiar. Eu nu patisch tals excess. Lord
Bracknell as s-chandalisess, sch’el dudiss co cha tü sguazzast teis temp e teis
raps.
CHASUBLE. Voul quai dir cha hoz davomezdi nun hajan lö ingüns battaisems.
JACK. Char dr. Chasuble, in vista a la situaziun sco ch’ella es uossa, nu craja
cha las ceremonias vessan üna valur pratica per no.
CHASUBLE. Quai am displascha fich da dudir talas opiniuns da sia vart, Mr.
Worthing. Ma cun quai ch’eu n’ha l’impreschiun ch’El sia pel mumaint in üna
fasa plüchöntsch mundana, vögl eu tuornar subit in baselgia. Il caluoster m’ha
güsta fat a savair cha Miss Prism am spetta daspö ün’ura e mez aint illa sacristia.
LADY BRACKNELL (reagischa cun fervenza). Miss Prism. El nu varà
manzunà üna: Miss  Prism?
CHASUBLE. Ma schi, Lady Bracknell. In paca pezza tilla vezzaraja.
LADY BRACKNELL. Ch’El permetta ch’eu Til trategna amo ün mumaint. La
chosa pudess avair ün’importanza fich gronda per Lord Bracknell e per mai.
Ch’El dia: es quista Miss Prism üna persuna d’ün aspet chi fa temma e chi
s’occupa da l’educaziun??
CHASUBLE (magari  seccà). Ella persunifichescha il purtret d‘üna duonna
scolada ed es in tuots reguards respettabla.
LADY BRACKNELL. I’s tratta dimena da la listessa persuna. Das-ch eu
dumandar che posiziun ch’Ella ha in sia famiglia.
CHASUBLE (sever). Eu viv da celibatari, Lady Bracknell.
JACK (pigliond il pled). Lady Bracknell, Miss Prism es daspö ons la stimada
guvernanta e la cumpogna da Miss Cardew.
LADY BRACKNELL. Cun tuot quai ch’eu n‘ha dudi sur dad ella, tilla stöglia
verer immediatamaing. Ch’El tilla fetscha clomar.
CHASUBLE (guarda da la vart). Ella s‘approsma. Ella vegn.

L-WIL 1-5_Earnest versiun Sent_(vl) y


51
(Miss Prism cumpara in prescha.)
MISS PRISM. I m’han dit ch’El am spetta in sacristia, char sar plavan. Id es
uossa bod ün’ura e trais quarts ch’eu spet. (Ella vezza a Lady Bracknell, chi tilla
fixa cun ün’ögliada petrifichanta. Miss Prism vain sblacha e trembla. Ella
guarda intuorn cun temma, sco sch’ella less mütschar.)
LADY BRACKNELL (cun vusch severa, sco ün güdisch). Prism! (Miss Prism
sbassa il cheu cun varguogna.) Nan a qua, Prism. (Miss Prism vain daspera cul
cheu bass.) Prism. Ingio es il pop? (Imbarraz general. Il plavan as retira
anguoschià. Algernon e Jack fan sco schi vessan da preservar a Cecily ed a
Gwendolen dals detagls d’ün terribel scandal public.) Id es uossa vainchot ons,
Miss Prism, ch’Ella es ida davent e quai cun üna charrozzina d’uffants ed aint in
quel d’eira ün uffantet masculin. Ella nun es mai plü tuornada. Ün pêr eivnas plü
tard s’haja chattà la charrozzina d’uffants. La charrozzina d’eira suletta ed
abandunada in ün chantun da Baywater. Aint illa charrozza s’haja chattà ün
roman da trais toms, ün roman d’üna sentimentalità stramantusa. (Miss Prism
reagischa sainza lair cun indegnaziun.) Ma il poppin nu d’eira aint illa
charrozza. (Tuots chi guardan sü per Miss Prism.) Prism. Ingioa es il pop?
(Üna posa.)
MISS PRISM. Lady Bracknell, eu am svarguogn ed admet: eu nu sa. Eu füss plü
co furtünada, sch’eu savess. Quai es stat uschea. La bunura dal di ch’Ella
manzuna m’haja sco adüna fatta pronta per ir a spass cul pop aint illa charrozza.
Eu vaiva cun mai eir üna tas-cha da chürom, ün pa veglia, ma gronda. Aint in
quella faiva eu quint da metter il manuscrit da l’ouvra litterara ch’eu vaiva scrit
in meis s-chars temp liber. In ün mumaint da distracziun - eu nu’m pardunarà
mai dad esser statta uschè distratta – n’haja miss il poppin aint illa tas-cha da
viadi ed il manuscrit aint illa charrozzina.
JACK (chi vaiva tadlà cun attenziun). Ed ingio ha‘la laschà la tas-cha da viadi?
MISS PRISM. Ch’El nu’m dumonda simlas chosas. Eu tilla n’ha laschada al
deposit da bagagl d’üna gronda staziun londinaisa.
JACK. In che staziun?
MISS PRISM (Tuot desdrütta).  Victoria. Il perron da Brighton. (Ellas as lascha
crodar sün üna sopcha.)
JACK. Eu stögl ir per üna pezza sül plan sura, sün mia chombra.
(Jack parta in gronda agitaziun. Canera da suringio, sco scha qualchün stress
intuorn üna valisch. Tuots guardan insü.)
CECILY. Uncle Jack am para magari nervus.

L-WIL 1-5_Earnest versiun Sent_(vl) y


52
CHASUBLE. Seis avuà es üna persuna cun bler sentimaint.
LADY BRACKNELL. Quai tuna sco üna demonstraziun.
CHASUBLE (guardond insü). Uossa esa fini. (La canera es il dubel plü ferma.)
LADY BRACKNELL. Eu giavüschess ch’el vegna ad üna fin.
GWENDOLEN. La tensiun es bod insupportabla. Eu sper ch’ella düra.
(Jack cumpara. In man ha‘l üna tas-cha da viadi da chürom nair).
JACK (va be directamaing vers Miss Prism). Es quist la tas-cha da viadi, Miss
Prism? Ch’Ella tilla examinescha precis avant co respuonder.
MISS PRISM (quieta). Quist es sainza dubi mia tas-cha. Quant cuntainta ch’eu
sun da tilla survgnir inavo. Quai es stat dür da stuvair desister da la tas-cha per
ons ed annorums.
JACK (cun vusch patetica). Miss Prism, Ella survain inavo daplü co be quista
tas-cha. Il pop chi d’eira aint illa tas-cha, quai d’eira eu.
MISS PRISM (stutta). El?
JACK (tilla brancla). Schi .... Mamma.
MISS PRISM (as retira indegnada). Mr. Worthing. Eu nu sun maridada.
JACK. Na maridada. Eu nu poss schnear, quist es ün cuolp serius. Ma listess.
Chi ha il dret da trar il prüm crap sün üna persuna chi ha pati? Perche vess da
valair ün oter dret per las duonnas co pels homens? Mamma, eu at pardun (El
prouva darcheu da tilla branclar.)
MISS PRISM (mez our d’sai). Mr. Worthing el as sbaglia. (Ella tschögna vers
Lady Brack-nell.)  Là es la dama chi Til po dir chi ch’El es.
LADY BRACKNELL. I’m displascha. Ma la nouva ch’eu Til poss dar, nu sarà
per El dal tuot agreabla. El es il figl da mia povra sour, Mrs. Moncrieff e tras
quai il frar plü vegl dad Algernon.
JACK. Il frar plü vegl dad Algy. Lura n’haja dimena listess ün frar. Eu savaiva
ch’eu vess ün frar. Eu n’ha adüna dit ch’eu n’haja ün frar. Cecily, co hast tü be
pudü dubitar ch’eu n’haja ün frar? (Tschüffa ad Algernon.) Sar dr. Chasuble,
meis frar disfurtünà, Miss Prism, meis frar disfurtünà, Gwendolen, meis frar
disfurtünà. Algy, tü mat sfarfat, in avegnir am stuvarast tü trattar cun daplü
respet. Dürant tuot tia vita nu t’hast tü mai cumportà invers mai sco ün dret frar.
ALGERNON. Cun excepziun dad hoz, meis bun, quai duna pro. Però, eu crai
d’avair fat il meglder pussibel, eir schi’m mancaiva ün pa la pratica. (Dà il man
a Jack.)

L-WIL 1-5_Earnest versiun Sent_(vl) y


53
GWENDOLEN (vers Jack). Meis il plü char.  Co es quai uossa cun tai? Che
nom hast tü uossa cha tü est ün oter?
JACK. O dolur. Quai vaiva tuot invlidà. Eu pens cha tü nun hajast müdà idea per
quai chi reguarda meis nom.
GWENDOLEN. Eu nu’m müd mai. Quai chi’s po müdar, quai sun meis
sentimaints.
CECILY. Che caracter nöbel cha tü hast, Gwendolen.
JACK. Lura sto la fatschenda gnir sclerida be subit. Tanta Augusta, ün mumaint.
Cur cha Miss Prism m’ha laschà al deposit da bagagl aint in sia tas-cha, d’eira
eu là fingià battià?
LADY BRACKNELL. Cun tuot il luxus pussibel. Quai chi’s pudaiva cumprar
es gnü cumprà. Sguazzers sco chi d’eiran t’han teis genituors fat üna festa da
battaisem absolutamaing grondiusa.
JACK. Quai voul dir ch’eu sun stat battià. In uorden uschea. E che nom m’hana
dat, meis genituors? Eu stögl far quint cun tuot las eventualitats.
LADY BRACKNELL. Sco figl il plü vegl est tü natüralmaing gnü battià cul
nom da teis tat. Il general vaiva nom Earnest. Eu savaiva ch’eu vess ün motiv
fich precis da nu pudair star oura quel nom.
GWENDOLEN. Earnest. Meis char Earnest. Eu n’ha m’inaccorta da prüma
innan cha tü nu pudessast avair ün oter nom.
JACK. Eu at n’ha adüna dit Gwendolen, cha meis nom sia Earnest, nun esa,
Gwendolen? El es propcha Earnest. Onestamaing e da natüra - Earnest. Id es üna
fatschenda dal trenta per ün hom da chattar oura in ün dandet ch’el, in tuot sia
vita, nun ha mai dit alch oter co la vardà. Am poust tü pardunar?
GWENDOLEN. Ma s’inclegia. Ma meis sentimaint am disch cha tü at müdarast
dal sgüra.
JACK. Meis anguel.
CHASUBLE (vers Miss Prism). Laetitia (Tilla brancla.)
MISS PRISM (cun entusiassem.) Frederick. Finalmaing.
ALGERNON Cecily (Tilla brancla.)  Finalmaing.
JACK. Gwendolen (Tilla brancla.)  Finalmaing.
LADY BRACKNELL. Char neiv. Tü muossast trats chi’m paran trivials.

L-WIL 1-5_Earnest versiun Sent_(vl) y


54
JACK. Al cuntrari, tanta Augusta, pür uossa n’haja inclet quant important chi’d
es dad esser pel seri onest.

Tenda

L-WIL 1-5_Earnest versiun Sent_(vl) y


CUMEDGIA IN 2 ACTS DA MARTIN WILLI
Introducziun
L’istorgia cumainza e finischa da prümavaira …. il temp da l’amur.
Avant 1 on es disgrazchada la gronda  amur da Cecilia….. Tomy pro ün’accidaint
da töf. I d’eira üna dumengia da bellezza, chi ha desdrüt l’amur in ün
batterdögl, i d’eira eir üna dumengia da bellezza cur chi ha cumanzà lur amur.
1. Act

Il palc es s-chür. I’s doda la melodia « valser del bosco». Planin dvainta glüm,
sül palc sun Cecilia, Tatjana e Saskia.
La melodia vain plü da bassin e finischa.
Cecilia:
(sezza sün let e guarda üna fotografia da Tomy, ella crida bod)
Minchatant füssa bun schi’s pudess simplamaing invlidar quai chi’d es success.
Tatjana : Scha tü est persvasa da quai ?
Cecilia : I vess da dar ün pom sü quia (muossa sül cheu) , Chips pudess
simplamaing stüder tuot quai aint il cheu Chips voul invlidar.
Tatjana : quist es oramai ün fat . He, Saskia, che pensast tü da quist discuors….
Tü nu dist nüglia. Che gira ?
Saskia :
scha vo pensaivat cha quai es uschè … lura saraja eir uschè.
Tatjana : na güsta fich constructiv per no
Saskia :
che resposta spettast lura ?
Tatjana : i dà duos vias per rivar a fin cun ün destin
Cecilia : e quai füss ?
Tatjana : o chi’s guarda inavant, la vita fa a la fin dals quints seis gir inavant, o
chi’s guarda adüna darcheu inavo e’s crouda aint in üna foura s-chüra, plain
cordöli
Cecilia : (posina per ponderar) Eu n’ha decis per la seguonda
Tatjana : quai nu stuvaivast dir … quai vezza dafatta ün orb

L-WIL 1-6_A mezdi - tuot es stat a fin_(vl) y


Saskia :
(metta il bratsch a Cecilia intuorn la spadla) Dai, vè uossa, no giain ün
pa a l’ajer frais-ch. Id es uschè ün bel di da prümavaira
Cecilia : prümavaira, schi, schi, prümavaira… Avant bod duos ons n’haja
imprais a cugnuoscher a Tomy …. e avant ün on es Tomy, es meis Tomy, …….
(cumainza a cridar)
Tatjaina : fa il bain Cecilia e nu cumanzar darcheu a cridar, uschigliö vain la
migräna sco adüna e vo savaivat ch’eu sun lura insupportabla…
Saskia :
est sgüra … be scha tü hast migräna ?
Tatjana: che voul quai dir?
Saskia :
invlida … (cun Cecilia) tü nu poust viver adüna aint il passà… viva
uossa, pensa a l’avegnir… tü hast be 24 ons …  tia vita es amo davant tai.
Cecilia : tü hast bun discuorrer (sta sü  metta davent la fotografia), id es sco
schi füss hoz. Tomy ed eu ans vain imprais a cugnuoscher aint illa bar
palantschin, a mai giaiva pac bain, eu vaiva güsta chajà gio üna prouva , mia
morala d’eira giò’n schler e mia veglia m’ha dat güsta l’ultim stumpel
Saskia :
uei Cecilia ….. na discuorrer adüna uschè trid da tia mamma …
Cecilia : easy Saskia, easy. Ella survivarà eir quist cun sgürezza … I’m giaiva
propcha pac bain, uschè dret pel min, vairamaing d’eira temp per ir a durmir, il
di davo stuvaiva ir darcheu a l’università. Güsta il di davo vaiva üna prelecziun
importanta … e quai lündeschdi …. I dà dafatta üna chanzun « I don’t like
Mondays » . Però eu n’ha dit dapermai : hei, Cecilia, sta cool, va a baiver amo
ün drink aint illa bar, davo vezzast il muond darcheu cun oters ögls. Eu d’eira
sezzada giò sün üna maisina aint il chantun, filosofaiva sur da la vita e l’avegnir,
davant mai üna caiapirina ..
Tatjana : ( Tatjana interrumpa il discuors ) schi, in quist reguard est fich buna…
Saskia :
uei, nu tilla interrumper adüna  ?
Tatjana : Perche nüglia, quist’istorgia vaina dudi fingià 100 jadas, eu tilla sa
ourdadoura …. Inavant ed inavo … e  da süsom fin giosom…..
Saskia :
quai es bain listess, id es uschè bel e romantic ..


Tatjana : romantic ….. pah
Saskia :
quinta be inavant … I nu giova ingüna rolla che cha Tatjana disch, a
mai interessa l’istorgia
Cecilia : in ün dandet d’eira’l davant mai. « Es amo üna plazza libra pro tai ? »
ha’l dumandà. Sia vusch melodica ma, sco tut our dal sön. Cur ch’eu n’ha
guardà sü, am ha güst toc da la sajetta!! Uei che tip….. eu nu sa che ch’eu n’ha
dit …. Plü co facil n’haja quintà ün chaschöl, eu d’eira uschè nervusa. El es sezzà
gio pro mai « est plü suvent quia?..…  Eu nu’t ha amo mai vis quia…» ( posina )
Eu nu til invlidarà plü.
Tatjana : Che esa cun teis pom sül cheu
Saskia :
(guarda gritta vers Tatjana e lura tuot charina cun Cecilia) Quai es eir
bun uschea, cha tü nun invlidast a Tomy, ma …… la vita sto darcheu cuntinuar.
Tü nu poust viver inavant in quista melanconia.
Cecilia : Perche nöa ? Blera glieud es già depressiva …. avant sco chi fan üna
fin a tuot.
Saskia :
uossa basta però, okay ? Quantas jadas n’haja fat la proposta da
tscherchar agüd professiunal ?
Cecilia : ed eu as disch per l’ultima jada, eu nu vegn mai pro usche üna tanta
da la cotscha …

( posina lura Tatjana )
Tatjana : sün quell’uraglia è’la luorda
Saskia :
tü poust eir ir pro ün h …
Cecilia : e pro ün hom nu vegna dal sgüra nöa. Dess eu forsa svödar meis cour
pro ün psycolog e davo üna terapia da hypnosa, ch’eu til n’ha quintà tuot da
mai, am cumainza’l a tocker sü chi til vain las sbavas…. na, mai eu n’ha dit
« mai » e quai voul eir dir « mai »

(Saskia e Tatjana guardan üna per tschella aint e nu san che far in
quista situaziun)


Saskia :
(davo üna posa penibla) Vainst a baiver alch aint il Cafè Soer, là esa
üna bella terrassa ?
Tatjana : hai, super idea, eu sun eir da la partida ! Dai, vè Cecilia.
Cecilia : na …. it vo duos..
Tatjana : crajast ?
Cecilia : schi, cler..
Saskia :
scha tü crajast
Tatjana : chi chi nu voul …. ha gnü
Saskia :
tü nu fast però üna nardà ?
Cecilia : na, na
Saskia :
(tegna a Cecilia pel bratsch) impromettast, chat ü nu fast alch nardà
Cecilia : vo pudaivatstar sainza pissers, mias amias. Eu nu sigl our da fanestra
da  e neir nu tagl mias avainas e tablettas da durmir nun haja neir na a chasa…
Saskia :
stübgia che cha tü dist.
Cecilia : che pussibiltats daja amo ? che poss eu tour a man … ch’eu nu
sdruogl mincha bunura aint in üna misergia da moc e larmas ?
Saskia :
no güdessan be massa jent a tai … a la fin dals quints eschan tias
amias. Mo tü stoust eir esser pronta dad acceptar nos agüd.
Cecilia : (davo üna posa rasegnada) forsa am stessa pichar sü cun üna corda
da gummi o am najantar aint illa duscha … amo meglder büttar il favuogn aint il
bogn. Quai va para zac-zac..
Tatjana : (fich decisa e ün pa spermalada) Quist nun es gnanca zich da rier. Per
no, es quist eir üna povra situaziun.
Cecilia : S-chüsai girls … eu n’ha pel mumaint il bsögn dad esser suletta….
inclegiaivat a mai ?

( tuot quiet )
Saskia :
natüralmaing, cler. Dimena sta bain e guarda pro ün pa da tai.


(as dan üna branclada e piglian cumgià. Saskia e Tatjana van oura a
dretta. Cecilia as sezza sül let, la glüm as müda chi dvainta vler ch’ella insömgia,
respectivamaing ch’ella crouda inavo aint il passà. Ella sezza sün let intant vain
müdà    bar. (Cecilia piglia plazza)
Tomy :
(da dretta) Es amo üna plazzina libra pro tai ?
Cecilia : (guarda sü, tuot imbarrazada dal bel Tomy) eu ….. ah na, cler …
schi…. eu vögl dir…. perche nüglia..
Tomy :
(as tschainta) Est suvent quia ? Eu nu t’ha mai vissa aint in quist local.
Cecilia : Na, na fich suvent be minchatant, vairamaing mai. (Ella disch be per
sai) hei che gira cun mai? Eu crabot sco üna plufra!!
Tomy :
Eu sun Tomy Hofer…. e tü ?
Cecilia : Cecilia, am fa plaschair  (da il man)
Tomy :
Cecilia, e co plü ?
Cecilia : Wenger, Cecilia Wenger
Tomy :
Est nervusa ?
Cecilia : na, na, … perche…. nervusa, eu nu sun tantüna nervusa, quai nu suna
mai, quai at garantischa. Eu nu savess gnanca our da che motiv.
Tomy :
(ironic) perche hast lura ün cheu cotschen sco üna tomata madüra e
crabottast per quai aint ? Dimena per mai sun quai cleras indicaziuns da gronda
nervusità. O che crajast tü?
Cecilia : mo dimena …
Tomy :
Fetsch eu gnir nervus a tai ?
Cecilia : (tuot stutta) Pervi da tai ? Sgüra na. Be nö crajer ch’eu saja nervusa
pervi da tai. Eu n’ha gnü ….ün di da chüls … pervi d’üna prouva l’ultim venderdi
a l’università.
Tomy :
ok, quai inclegia. I dà adüna da quels dis, chi nu van dal tuot glisch.
Ingio vast a l’università ?


Cecilia : a Basilea. Mo pel mumaint va tuot giò pell’assa, sco schi füss aint il
verm..
Tomy :
okay, okay, .. puchà … eu n’ha cret cha tü sajast nervusa pervi da
mai…
Cecilia : pervi da tai ? mo na perche?

(i müda glüm – Tomy es aint il freeze, Cecilia sta sü e discuorra per
ella)

Natüralmaing d’eir’eu nervusa pervi dad el, quai es bain cler. El am ha
fat nan, ch’eu füss saglida aint il prossem let cun el, o….. pervi da mai eir in
ün’oter lö. Eu füss dafatta ida sün tualetta.

Però quai üna matta bravina sco eu nu fa « natüralmaing », impustüt
brich in ün cumünet bel e prüvà sco quist. No vain bavü amo ün magöl cola
insembel e vain dit cha no ans inscuntran la dumengia davo.

I’m paraiva cha’l temp nu laiva passar, fin dumengia, haja dürà
ün’eternità. Mo lura es statta qua la dumengia. Eu n’ha dovrà daplü dad ün’ura
per am far bella e d’am ruelar ! No vain dit cha no ans chattain pro’l bankin aint
il god davo il cumün. Magari romantic bod fingià « kitsch », eu sa schon, ma che
voust far. Tuot las duonnas sun romanticas… Bun, mia amia Tatjana forsa
nüglia, ella almain nu dà pro, ma profuond aint in ella craj’eu da bain.

Eu d’eira bundant üna mezz’ura massa bod e m’allegraiva enorm … e
d’eira nervusa sainza fin.

(Frezze : la chanzun fila, fila / Cecilia sezza sün ün bankin, i
schuschura l’aual, ella es nervusa, guarda süll’ura, sta sü chamina intuorn,
sezza darcheu giò)
Tomy :
 hei, Cecilia
Cecilia : ( sta sü ) chau Tomy
Tomy :
spettast già lönch quia ?
Cecilia : na, na sun eir be rivada..


insembel  (tuots duos ün pa schenats, nu san che dir, posa, lura insembel)  laina
sezzer giò ? (rian e sezzan)
Cecilia : hast chattà bain nos lö ?
Tomy :
Bain cler. Perche nu vessa stuvü chattar? I d’eira a la fin tuot simpel,
tü hast descrit uschè bain la via. (Müdamaint da glüms, Cecilia Freeze – Tomy
discuorra cul public)

Per dir la vardà sun gnü già avant duos dis a tscherchar quist lö. Eu
laiva esser sgür e punctual… perche meis date nu’m laiva ruinar, quai füss statt
fatal o ? E d’eira nervus sco ün tof in üna linterna, per gronda furtüna nun ha
badà Cecilia nöa- (Müda darcheu glüm, i va inavant la scena)
Cecilia : causa cha tü nun abitast amo uschè lönch quia n’haja  pensà ….. ün
bel di hoz … nun
Tomy :
mhmm….
Cecilia : id es uschè bel, plü bel nu po ün di bod gnanca esser. Id es
prümavaira e prümavaira es la plü bella stagiun, che manajast tü ?
Tomy :
scha tü crajast …
Cecilia : sco ün miracul, cur cha la natüra sdruaglia our dal sön d’inviern, ils
utschels chi tschüblan e quant quiet e lom cha l’aual cuorra giò vers la val… ah,
quai es tuot uschè bel sonor.
Tomy :
tü est tuottafat romantica …
Cecilia : es quai mal ?
Tomy :
na …. tü guardast sgüra films da Rosamunde Pilcher aint illa televisiun
Cecilia : na… (Tomy guarda critic) chattast quai pluffer?
Tomy :
sgüra nüglia. Quinta alch da tai, eu vögl savair tuot. Quants ons has ?
Che fast? Ingio est da chas ? Che hobbis hast? Che ….
Cecilia : be planet …. ün davo tschel sco a Paris!
Tomy :
Sco manajast ?


Cecilia : Quai es ün dir, inclegiast ? Dimena, eu n’ha 22 ons, sun uffant sulet e
abit cun mia mamma sün via sura…
Tomy :
e teis bap ?
Cecilia : Quel …. ha taglià la corda cur cha mia mamma d’eira amo in spranza.
Eu nu til n’ha vis amo mai ... che voust : c’est la vie !
Tomy :
Quai am displascha fich !
Cecilia : Schon bun. Plücofacil esa meglder ch’eu mai nun haja cugnuschü a
meis bap. El d’eira para ün vaira pluoder, bod già ün lavativ ! In mincha cas ha
quintà quai uschea mia mamma…. che pudess esser amo d’interessant per tai ?
Tomy :
Tuot
Cecilia : Eu fetsch ün stüdi da medicina a l’università da Basilea, mo quai …..
sch’eu nu’m sbagl n’haja già manzunà aint illa bar tschella saira.
Tomy :
circa schon … hai
Cecilia : sast eu less dvantar üna jada üna chirurga da nom e pom.
Tomy :
okay…  e tü est sgüra ün fan da dr. House
Cecilia : (imbarrazada) hai, schon …. mo in meis temp liber fetsch eu il plü jent
…
Tomy :
(interrumpa) tü hast ögls da bellezza . Uschè bels ögls nun haja amo
mai vis…
Cecilia : Tagnins !
Tomy :
sgüra .. uschè bels … sco duos stailas chi splenduran (vain dastrusch e
prouva da dar ün bütsch)
Cecilia : (svia oura e sta sü) Da tai nu saj’eu amo nüglia eu less savair tuot  ..
d’ingionder vainst ? Quants ons has ?
Tomy :
ok … eu quint meis decuors da vita fascinant da prüm fin l’ultim.
Dimena ils 24. avuost cumplisch’eu meis 28.avel anniversari. Nat suna ün di chi
plovaiva a tschêl ruot, quel fat ha laschà stizis marcants in mia psica, quai disch
eir mia terapeuta. Ils prüms quatter dis n’ha eu durmi cun üna bella duonna,


chi d’eira plücofacil mia mamma, a l’ospidal. Suvent dafatta aint il listess let.
Sun statt adüna ün tip chi laiva tuot. Da baiver nu m’hana dat nügl’ oter sco lat
tevi our d’ün ballon ruduond lom…
Cecilia : (as sezza riond) uschè in detagls nu stuvaivast ir !
Tomy :
Putscha ! Lura dimena be l’essenzial. Eu lavur sco disegnadur da
construcziun, n’ha üna gronda paschiun pel töf. Meis frar Reto es plü giuven co
eu, meis genituors sun amo tuots duos bain da sandà, sun daspö bundant duos
mais da chasa aint in quist « cumünet ».
Cecilia : uossa be planet, tü. Quist nun es ün « cumünet », quist es meis
cumün patern.
Tomy :
Id es listess ün « cumünet » (charin). Eu abit sulet in ün’abitaziun da 2
stanzas e mez.
Cecilia : perquai nun haja mai vis a tai, causa cha tü est pür 2 mais quia.
Tomy :
Es eu stögl confessar amo alch. Quai es statt la prüma jada ch’eu sun
statt aint illa bar Palantschin.
Cecilia : a schi ? (tuot stutta)
Tomy :
I d’eira dafatta la prüma jada ch’eu sun i in sortida daspö ch’eu stun
quia. Fra lavur e müdada nun haja mai gnü peida.
Cecilia : Tü schlizun ! sco cha tü hast fat verer tschella saira paraiva bod cha tü
d’eirast mincha saira là.
Tomy :
minchün ha seis trickins !
Cecilia : est tü forsa ün blagör?
Tomy :
e schi füss uschè ?
Cecilia : lura stess eu sü immediat, partiss, e quai füss ün cumgià per adüna.
Tomy :
Per plaschair ingün nu’t tegna inavo. (Cecilia sta sü ma Tomy tilla
tegna inavo). Tü parast be ün anguel cur cha tü est gritta (dà ün bütsch süls
mans). Ha già inchün manzunà üna jada cha tü hast mans erotics?
Cecilia : (tira inavo ils mans) schmetta !!


Tomy :
e perche ?
Cecilia : eu nu sun üna da quellas mattas per …. üna jada, ed amo alch, gritta
nu suna.
Tomy :
na ….. lura stuna cul buonder co cha quai es cur cha tü est propcha
gritta. Quai es sgüra amo plü fascinant …. alch …. chi nu’s po bod na
manchantar.
Cecilia : Chi sà scha tü manajast serius quai cha tü dist o scha tü am pigliast
pel nas. Eu nun ha jent schi’s giova a cuc cun mai…
Tomy :
(decis) eu nu giov a cuc cun tai
Cecilia : schi  muossa cha tü manajast serius (Tomy sta sü , dà a Cecilia üna
branclada e da ün bütsch. Max e Silvia vegnan dond il man sül palc. Cecilia as
spaventa e’s deliberescha subit our da la branclada)
Silvia :
mo guarda quia, a chi chi’s vezza, a Cecilia Wenger. Che bella
surpraisa.
Cecilia : Allegra insembel. La surpraisa tuottafat eir da mia vart. Duonna
Schneeberger, a vo nun haja güsta spettà (be per ella) brichafat.
Silvia :
hai, quai n’ha eir eu badà, co tuna be il proverbi « il muond es
pitschen » .
Cecilia : quai es vaira, el es propcha pitschen
Silvia :
(observa a Tomy da pè a cheu) Allegramaing
Tomy :
allegra
Cecilia : bel da tils verer (cun Tomy), che sto uossa güsta quista rivar ?
Silvia :
spranza nu disturbaina ?
Cecilia : na, na,  … brichafat !
Silvia :
Eu nun ha savü cha tü hast ün ami
Max :
Na dumandar oura adüna la glieud. Tuots nun han jent quai.


Silvia :
(s’impipa) Voust forsa preschantar a quist giuvnot … o ha’l forsa alch
secret ?
Cecilia : oh,   äh … quist es Tomy Hofer. El nu sta amo uschè lönch quia. E
quist sun Max e Silvia Schneeberger, meis vaschins.
Tomy :
am fa plaschair … (da a Max e Silvia il man)
Max :
s-chüsai, ma eu n’ha da sezzer giò ün mumaint, hoz saint’eu darcheu
meis Rheuma
Tomy :
no nu gnin plü giuvens
Max :
Quai dist güsta uschè ün giuvnot chi’d es frisch sco ün pesch !
Silvia :
giuven, ferm e bel (dà üna risada sü per Tomy)
Tomy :
oh, grazcha
Max :
guarda sast Silvia …. uschigliö vegna amo schiglius…
Silvia :
(riond) ün motiv vessast, mo perquai nu stoust cumanzar uossa üna
battosta ??
Max :
Perche nüglia. Pervi da mai poja cumanzar, vè giuvnot, fain ün duell.
(sta sü, tegna la rain, sezza darcheu giò) Oh, mia rain, la giuventüna nu sà
quant bel cha quai es da nun avair mal dapertuot.
Silvia :
Est svess la cuolpa, perche exagereschast adüna.
Max :
hai Silvia
Silvia :
ün bel löin quia …. nun ?
Tomy :
hai … quia esa propcha bel
Silvia :
ün lö romantic, ün lö per s’inamurar. (as sezza sper Max, quel piglia il
man e da ün bütsch lomin sül man)
Cecilia : (glüms müdan …. tuots aint il Freeze, Cecilia discuorra cul public)

Meis vaschins …. quels am han güsta amo mancà. Cur ch’eu sun
rivada a chasa, d’eira mia mamma natüralmaing fingià sül curraint. Cun quai
n’haja natüralmaing gnü da far quint, causa cha duonna Schneeberger es üna


dretta bajunza. Cler ella es  tuots  üna chara … ma apunta. (posina) Mia
mamma m’ha dit schimmel e blass, che chi gnia adimmaint dad inscuntrar ad
homens ch’eu nu cugnuosch e.. ch’eu dess be verer da nö gnir cun ün kindel a
chasa, quai füss pel mumaint il plü pluffer chi pudess capitar. Ella stuvarà
savair, ella ha tantüna avuonda experienza cun quai. Ch’eu vess da finir il prüm
meis stüdi e davo guadagnar raps ed uschè inavant. (posina)

Ün di n’haja lura inscuntrà a Tatjana e Saskia e natüralmaing n’ha eu
quintà da mia grond’amur, perquai sun quia amias. (musica la chanzun da
unten im tal : a schnestra : Reto, Raymond e Tomy chi sezzan vi d’üna maisa e
giovan a cartas. a dretta : las trais duonnas chi sezzan eir vi d’üna maisa e
guardan gazettinas. la glüm es adüna sün quella mità chi’d es acziun, da
tschella vart Freeze.)
Raymond : hei Tomy, che cartas giovast hoz, vast pella bos-cha ?
Tomy :
che ?
Raymond : stübgia üna jada, uschè nu gnina mai da guadagnar. Scha tü
giovast uschè inavant ans tira’l be sech sur la maisa via. … hoz est sper las s-
charpas.
Reto :
quai para eir a mai, mo a mai poja esser listess. Ingio hast vairamaing
laschà teis cheu hoz, meis char frar? Eu nu’t cugnuosch uschè distrat.
Tomy :
che ? … eu sun plainamaing concentrà pro la chosa.
Reto :
hast « stress » in büro ?
Tomy :
na, … tuot in uorden.
Raymond : Hast forsa imprais a cugnuoscher üna giuvna chi’t fa gnir confus ?
Tomy :
che, paperlapapp !
Raymond : Quai lessa bain sperar, tü sast bain cha las femnas mainan
disfurtüna. Mincha amicizcha tanter dad homens va a ballins cur chi cumainza
cun l’amur, quai nu larast tü …o ?
Tomy :
sta be sainza pissers, tuot es in uorden.
Raymond : so !! (cun dubi)


Tomy :
no eschan be amis, nügl‘ oter, eu nu’m lasch aint sün nüglia oter, quai
savaivat vo tantüna.
Raymond : uschè esa dret !
Tomy :
eu ….. decid tantüna svess sch’eu vöglia cumanzar alch marusaglia, e
schi nu voul esser, che voust far.
Raymond : quist as doda jent. Quist es ün pled, brav.
Reto :
(vers Raymond) che gira vairamaing tanter tai e Leonie ?
Raymond : (tuot imbarrazà) perche, che stess esser ?
Reto :
a mai para chi’s vezza a vo magari suvent insembel l’ultim temp.
Raymond : Leonie es be üna buna collega, nügli‘ oter !
Reto :
so, so ?
Raymond : Quai n’haja manzunà daplü co üna jada !
Reto :
Sperain, tü hast nempe güsta dit cha femnas sun il motiv cha
amicizchas tanter dad homens….
Raymond : (interrumpa a Reto) Cler, ch’eu sa che ch’eu n’ha dit. Quai cun mai
e Leonie es be üna buna amicizcha. (Giova inavant Tomy )

(müdar vart la scena)
Cecilia : simplamaing bel !
Tatajana : Che es quia uschè bel ? Eu nu chat nüglia  da furber da leger aint in
quistas gazettinas. Gnanc’ün artichel chi vess mans e peis!
Saskia :
(ria suotoura) Eu craj …. cha Cecilia manaja tuot alch oter co tü!
Tatjana : e che füss quai ?
Saskia :
(dà ün stumpelin a Cecilia) Eu craj cha tü at hast inamurada plü da
gröss, quai vezza ün orb ! Schi …. quinta ün pa, chi es quist tip e til
cugnuschaina?
Cecilia : el es ün sömmi d’ün hom…


Tatjana : oh, quai nu tuna brichafat bain
Saskia :
perche, est invilgiuossa?
Tatjana : na, perche vessa ?
Cecilia : El ha nom Tomy Hofer ed ha 28 ons, el es nouv pro no in cumün
Tatjana : (ironic) Tomy Hofer ? Super ! Ed eu n’ha già pensà cha quai sia alch
misculanza d’ün James Bond e d` ün George Cloonie.
Saskia :
vezzast, tü hast istess ün pa invilgia !
Tatjana : nah…
Saskia :
teis « na » tuna bod sco ün « schi »
Tatjana : nardats
Saskia :
dimena, quinta, cura ed ingio hast imprais a cugnuoscher  l` hom da
teis sömmis ?
Cecilia : dumengia avant 8 dis aint illa bar Palantschin?
Tatjana : schi, schi, là ha cumanzà fingià per daplü dad ün la disfurtüna…
Cecilia : Her n’haja lura gnü meis prüm « date » cun el. Ed uossa suna
inamurada cotta!
Saskia :
uschè svelt ?
Tatjana : E ….. vaivat fingià?.. Tü savarast ….? Schi’d es fingià viagià alch tanter
vo duos?
Cecilia : Che crajast tü vairamaing, uschè svelt nu va quai …
Tatjana : puchà, il discuors cumanzaiva güsta a gnir interessant…
Saskia :
tuottas nun han nom Tatjana !
Tatjana : uossa est però tü invilgiuossa..
Saskia :
sur d` alch uschè nu’s poja esser invilgiuossa…. Tü füssast la prüma
chi pigliess l’occasiun in uschè üna situaziun.
Tatjana : (provochant) sast ….. che bel !!


Cecilia : schmettai …. i para cha vo eschat duos mattas da chi sun amo aint illa
pubertà

(i müda vart)
Tomy :
(metta giò las cartas) Dimena, per no esa ura dad ir a chasa. Eu sun
stanguel e daman n’ha eu da star sü ün’ura plü adura per ir a lavur
Reto :
tü dast dimena sü il gö ?
Tomy :
Na dal tuot . Eu sun simplamaing stanguel e n’ha amo ün toc dad ir
cul auto fin ch’eu sun a chasa.
Reto :
Tü voust dir ….. aint in quel « cumünet » a la fin dal muond ?
Tomy :
Uschè mal nun es quel cumün
Reto :
Lura nan culs pliffers. Tomy ha 21 fr. debits e Raymond ün pa plü pac
be 18 frs.
Raymond : Super, e quai be perche cha tü nun est stat concentrà sül gö (paja
be invidas seis debits)
Tomy :
hai, hai
Reto :
Debits da gö sun debits d’onur.
Tomy :
eu am fetsch darcheu üna jada verer (piglian cumgià sco chi toca per
buns collegs.)

(Tomy as muossa al public, tschels fan freeze) Meis frar Reto e meis
ami Raymond han tuottafat radschun, eu sun propcha sper las s-charpas. Eu
n’ha gnü propcha splerins aint in meis vainter, ed eu n’ha propcha cret cha alch
uschea nu capita a mai …. a tuot tschels bain, ma nö a mai !!

Fin al di dad hoz d’eiran las femnas be alch passatemp  e daplü
nöglia, ma uossa… Sül viadi a chasa vaiv’eu be ün impissamaint …. Cecilia,
Cecilia, Cecilia …. (i müda vart)
Tatjana : so charas amias, per mai es ura dad ir a chasa, vainst eir tü Saskia ?
Saskia :
schi, eu pens ch’eu vegn eir…


Cecilia : (as volva vers il public / Freeze) Cur ch’eu n’ha tut cumgià da mias
amias, suna ida in let e lönch nu suna statta buna da durmir …. eu n’ha gnü
splerins aint in meis vainter, quist es la prüma jada ch’eu sun dreit inamurada, e
meis impissamaints sun be pro Tomy…Tomy…Tomy
Tomy e Cecilia :
(glüm sun tuots duas … es discuorran adüna ün davo tschel)

Cecilia …Tomy…Cecilia…Tomy-….Cecilia…

(Blackout Melodia the fool on the hill, Marta e Cecilia sezzan aint in
ün Fastfoodrestaurant e baivan tuottas duos üna cola)
Maria :
est tü sgüra cha quist es ün lö adattà per gnir ad imprender a
cugnuoscher a teis ami ?
Cecilia : Che voust tü dir cun quist, chi nu da ingün lö adattà per imprender a
cugnuoscher a meis ami..
Maria :
Quai nu laiv’eu dir, ma no til vessan pudü invidar pro no a chasa. Là
esa plü agreabel e prüvà sco quia, i para uschè bunmarchà.
Cecilia : I dà fich blera glieud chi plascha quist ambiaint.
Maria :
Per vi da mai, intant chi nu sto plaschair a mai..
Cecilia : Quai nu pretenda neir ingün da tai.
Maria :
lura suna cuntainta
Cecilia : Tomy ed eu ans cugnuschain be ün mais e per mai esa ün pa adura
per invidar pro no a chasa
Maria :
quai hast già üna jada manzunà
Cecilia : scha tü voust pudaina davo amo adüna ir pro no a baiver ün cafè.
Maria :
spettain e guardain. Sgrischaivel. Co esa be pussibel da’s sentir bain
aint in ün simil local, quai nun inclegia.
Cecilia : ma perche dist da quai
Maria :
Quist es simplamaing……. sgrischaivel.


Cecilia : Tü exagereschast darcheu, uschè « sgrischaivel » nun esa quia,
mamma.
Maria :
Nu‘m clomar adüna mamma, eu am saint lura adüna uschè veglia.
Cecilia : Dess’eu forsa clomar a tai Martha, quai tuna lura vegl, bod già antic.
Maria :
Vegl, mo adüna amo actual
Cecilia : o lessa clomar, Marthely ?
Martha : perche nöglia ?
Cecilia : Quist nu manajast serius ?
Martha : la glieud chi’d es aint a quia…
Cecilia : che esa uossa cun quella ?
Martha : eu am vegn avant sco sch’eu füss sün ün’oter planet. Tuots sun trats
aint uschè stran …. sco hippis
Cecilia : ün pa daplü respet nu fess don. (vezza a Tomy) guarda, là es Tomy
Martha : ingio ?
Cecilia : Quel là vi pro la bar, quel tip cun aint üna chamischa blaua e jeans
nairs.
Martha : tü manajast quel chi guard’oura sco ün Arnold Schwarzenegger
malgragià ?
Cecilia : sco manajast quist ?
Martha : nö gnir narra, eu n’ha be fat ün stuc
Cecilia : enorm umoristic !
Martha : so, quist es uossa teis Tomy !
Cecilia : nun ün bel ? (tuot inamurada)
Martha : Fin in uossa til n’haja vis be da davo, mo tuot attractiv
Cecilia : mamma ….. o Martha,  che manajast uossa darcheu ?


Martha : (sco ün mammina) tü est tantüna amo giuvnina e i manca eir
l’experienza
Tomy :
(vegn cun üna bavronda vi da la maisa), Ueilà !
Cecilia : chau char (da ün bütsch) Quist es mia mamma. mamma eu at
preschaint a meis ami Tomy Hofer
Martha : allegra, sar Hofer
Tomy :
Tomy basta, sar Hofer es massa formal (dà il man a Martha)
Martha : (es malsgüra e spetta ün mumaintin, dà il man) sco ch’Ell craja, Tomy
Hofer. I’m fa plaschair da Til cugnuoscher. (üna posa penibla, tuots chi baivan,
Tomy piglia il man da Cecilia, mo ella tira subit davent) Vegn El bler in quist
local ?
Tomy :
na, vairamaing nüglia, eu nu sun il tip chi ha jent fastfood.
Martha : (guarda sü per Cecilia) so, so ?
Cecilia : (piglia il man da Tomy) hast gnü ün greiv di ?
Tomy :
tuot normal …. e tü meis anguel?
Martha : anguel ?
Cecilia : bel, nun mamma ?
Tomy :
sa Ella duonna Wenger cha anguel es il pled amuraivel il plü
frequentà ?
Martha : na, quai nu savaiv’eu. Che es lura sün plazza duos e trais?
Tomy :
tenor l’internet es sün plazza duos « mürina » e sün plazza trais
« meis sulai »
Martha : hai, hai, plü bod nun haja dat uschè surnoms, sco hozindi. Da quel
temp existivan amo oters problems.
Cecilia : (s’agita ün pa) ils temps as müdan…
Tomy :
sün plazza ses es …. bod na da crajer … il surnom « chülin » e sün
plazza ündesch « totelin »


Cecilia : hai i dà da tuot.
Tomy :
Quist n’haja vis be per cas aint il internet. E sün plazza 17 e 18 es
buatschina e veglia! (Martha sta sü, piglia cumgià be malamaing e va)
Cecilia:
Eu craj cha „veglia“ ha dat il rest.
Tomy.
Che tottel ch’eu sun.
Cecilia : (as volva vers il public, Tomy freeze)

Propcha perfet nu d’eira’l, quist prüm inscunter. Be a verer davopro
d’eir’eu svess la cuolpa. I füss statt meglder cha no ans vessan chattats pro no a
chasa, sco cha mia mamma ha fat la proposta. Mia mamma ha dovrà dis a la
lunga surnoms sco charina, vermin, chülin per clomar a mai. Davo ün temp, cur
ch’eu n’ha badà chi nu maina nüglia cun s’agitar, n’haja cumanzà eir eu a
clomar a mia mamma cun surnoms. Fin ch’ün di ans vaina tschüffas aint, davo
vaina pudü rier da tuot quista cumedgia cha no vain inscenà. Da quel di davent
ans vaina darcheu pudü inscuntrar tuot normal. Quai voul dir uschè normal sco
chi’d es pussibel tanter mamma e figlia. …. Ün pêr dis plü tard es gnü Tomy pro
no a chasa a tschaina, mamma e Tomy han subit fat farina ed eu …. per dir la
vardà d’eira aint il settavel tschêl. I ha cumanzà ün fich bel temp. No vain
cumanzà da’ns inscuntrar in nos temp liber cun pluoders e  giodü fich quist
temp.

(Blackout, müdar il palc, melodia fila fila o la cupicharoula nouva, stà,
sezzan sün ün prà sper ün flüm, Ceciliia e Tomy sun d’immez, a schnestra Reto,
Tania e Saskia, a dretta Leonie e Raymond . I vain giovà adüna sül palc, verer da
na tour la tensiun da quels chi giovan).
Cecilia : Quist d’eira üna bun’idea da gnir quia pro’l flüm. Id es fich bel, eu
pudess star uras quia a sezzer gio sper il flüm e contemplar l’aua. Simplamaing
incredibel i’s po sezzer quia dis a la lunga e l’aua passa adüna darcheu da nouv
speravia. Cur ch’eu contemplesch l’aua vegn a mai consciaint quant pitschen e
pac important cha l’uman es sün quist vast muond.
Tomy :
Eu n’ha savü cha quia plascha  a tai. Tü est uschè romantica …. meis
anguel romantic e sentimental est tü (da ün bütsch)
Cecilia : ün pa romantic est però eir tü …. Eu t’am